Grécko chce presadiť sankcie voči Turecku pre nepovolenú ťažbu plynu

Objav ložiska v Stredozemnom mori umocnil napätie medzi Tureckom a gréckou časťou Cypru.

ATĚNY. Grécko a Cyprus budú apelovať na členské krajiny EÚ, aby potrestali Turecko, napríklad možným uvalením sankcií, pokiaľ sa potvrdí, že Ankara začala vykonávať prieskumné vrty západne od Cypru, kde objavili ložiská zemného plynu. Uviedol to v nedeľu grécky premiér Alexis Tsipras. Objav významného ložiska vo východnej časti Stredozemného mora iba umocnil dlhotrvajúce napätie vo vzťahoch medzi Tureckom a gréckou časťou Cypru. Turecká loď na ťažbu plynu kotví vo vodách západne od Cypru od mája. Cyprus a Grécko zhodne tvrdia, že plavidlo neoprávnene zasahuje do cyperskej výlučnej ekonomickej zóny, v ktorej ťažba a využívanie prírodných zdrojov prináleží výhradne Nikózii. Turecko však tvrdí, že oblasť sa nachádza na jeho kontinentálnom šelfe. "Dohodli sme sa... že budúci týždeň uskutočníme prípravy, aby (EÚ) samit prijal príslušné opatrenia, vrátane sankcií, proti Turecku, pokiaľ sa potvrdí, že sa v cyperskej výlučnej ekonomickej zóne vykonávajú vrty," Tsipras povedal novinárom.


Výbuch cisterny v Tanzánii si vyžiadal už 75 mŕtvych

Viac ako 50 zranených zostáva v opatere lekárov.

MOROGORO. Počet obetí výbuchu palivovej cisterny, ku ktorému došlo v sobotu v meste Morogoro na východe Tanzánie, stúpol v pondelok na 75. Stalo sa tak po tom, ako ďalšie štyri osoby podľahli svojim zraneniam, informovala agentúra AFP s odvolaním sa na hovorcu nemocnice v Dar es Salaame. Viac ako 50 zranených zostáva v opatere lekárov a ich zdravotný stav sa zlepšuje. K výbuchu došlo vo chvíli, keď sa okolo ťahača s cisternovým návesom, ktorý sa stal účastníkom dopravnej nehody, zhromaždili ľudia s úmyslom odčerpať si do prinesených nádob palivo. Explózia nastala, keď sa jeden z mužov snažil vybrať z nákladného auta akumulátor, pričom vznikli iskry a vznietilo sa palivo. Incidenty, pri ktorých počas neoprávneného odčerpávania pohonných hmôt z poškodených cisterien dochádza k usmrteniu osôb, sú na východe Afriky pomerne časté.


Manchester United získal Wan-Bissaku, je piatym najdrahším hráčom v dejinách klubu

Manchester United zaplatí Crystalu Palace približne 50 miliónov eur.

MANCHESTER. Anglický futbalový klub Manchester United skompletizoval príchod Aarona Wan-Bissaku. Za jeho služby zaplatil Crystal Palaceu 45 miliónov libier (približne 50,2 milióna eur). V prípade, že 21-ročný obranca odíde z United za viac ako 50 miliónov, Crystal Palace zinkasuje navyše desaťpercentný podiel. Wan-Bissaka podpísal zmluvu na päť rokov s týždenným zárobkom 80-tisíc libier a stal sa piatou najdrahšou akvizíciou v histórii United. Viac stáli iba Paul Pogba, Romelu Lukaku, Ángel di María a Fred. Okrem mládežníckeho reprezentanta Anglicka získal manchesterský klub toto leto 21-ročného Walešana Daniela Jamesa za 15 miliónov libier zo Swansea. Informoval o tom web BBC.


Sťahovanie židovskej osady Amona sprevádzajú protesty

Izraelská vláda medzitým oznámila výstavbu nových bytov.

TEL AVIV. Sťahovanie židovskej osady Amona postavenej bez náležitého úradného povolenia na súkromných palestínskych pozemkoch na Západnom brehu Jordánu skomplikovali protesty. Časť osadníkov sa zabarikádovala v miestnej synagóge. Vyjednávanie polície, ktorá žiada uvoľnenie objektu, bolo v noci zo stredy na štvrtok neúspešné. Polícia pristúpi k násilnému vysťahovaniu budovy obsadenej zväčša mladými ľuďmi. Izraelský denník Haarec vo štvrtok na svojich webových stránkach napísal, že evakuáciou synagógy bude vysťahovanie Amony ukončené. V oblasti zostanú už len hliadky izraelskej pohraničnej polície, aby zabránili rozkradnutiu majetku už evakuovaných osadníkov, ktorým ešte nebolo pridelené náhradné bývanie. Väčšinu obyvateľov Amony presťahovali dočasne do neďalekej osady Ofra. Vysťahovanie Amony sprevádzali v stredu fyzické potýčky osadníkov a skupiny ich asi 400 sympatizantov s políciou. Sympatizantmi boli zväčša tínedžeri zo susedných osád, ktorí do policajtov hádzali kamene. Podľa izraelských médií bolo zranených 24 policajtov. Polícia zadržala 13 tínedžerov, ktorí jej bránili vo vykonaní nariadenia súdu o vysťahovaní Amony. Zbúrať Amonu, najväčšiu nepovolenú židovskú osadu vybudovanú na palestínskych územiach na okupovanom Západnom brehu Jordánu, nariadil izraelský najvyšší súd ešte v roku 2014. Rozhodnutie súdu malo byť vykonané do dvoch rokov a štát mal zabezpečiť osadníkom náhradné ubytovanie. Príkaz, aby obyvatelia Amony do 48 hodín opustili svoje domovy, vydala izraelská armáda tento utorok. Osada musí byť vysťahovaná do 8. februára. Izraelská vláda a osadníci uzavreli v decembri 2016 dohodu o tom, že 24 rodín sa dobrovoľne presťahuje na pozemky v bezprostrednej blízkosti Amony, ktoré zrejme nemajú vlastníkov. Následne sa však svojich vlastníckych práv na vytypované pozemky začalo domáhať niekoľko Palestínčanov. Izraelský najvyšší súd preto pozastavil realizáciu dohody medzi vládou a osadníkmi, kým záležitosť preverí. Na základe svojich analýz súd v utorok rozhodol, že dohoda z decembra 2016 je nevykonateľná a vysťahovaní osadníci nebudú môcť žiť na vytypovaných pozemkoch. Izraelská vláda následne v noci na stredu oznámila svoje rozhodnutie o výstavbe ďalších 3000 bytových jednotiek na tejto časti okupovaných palestínskych území. Medzinárodné spoločenstvo tieto plány odsudzuje: šéfka európskej diplomacie Federica Mogheriniová varovala, že pokračovaním v politike budovania nových osád izraelská vláda ohrozuje perspektívu riešenia izraelsko-palestínskeho konfliktu. Palestínske vedenie vyzvalo novú americkú vládu, aby zastavila túto politiku Izraela zameranú "na zničenie mierového procesu" na Blízkom východe. Od 20. januára, keď sa úradu prezidenta USA ujal republikán Donald Trump, Izrael oznámil plány na výstavbu viac ako 6000 domov v Predjordánsku a východnom Jeruzaleme. Na pravom brehu Jordánu žije asi 400 000 židovských osadníkov a približne 2,6 milióna Palestínčanov.


Trh s autami v Číne klesol, predalo sa aj menej elektromobilov

Nižší dopyt je odrazom spomaľovania ekonomiky v čase obchodnej vojny s USA.

PEKING. Predaj áut na čínskom trhu v júli opäť oslabil. Čínske združenie výrobcov automobilov (CAAM) v utorok informovalo, že odbyt vozidiel SUV, sedanov a malých dodávok sa v porovnaní s rovnakým mesiacom minulého roka znížil o 3,9 percenta na 1,5 mil. kusov. Nižší dopyt je odrazom spomaľovania čínskej ekonomiky v čase pokračujúcej obchodnej vojny s USA. Čínsky automobilový trh rástol naposledy v júni 2018, predaje odvtedy každý mesiac klesali. Výnimku v sledovanom období predstavovali iba elektrické a hybridné autá. Ich odbyt v niektorých mesiacoch vykazoval medziročné prírastky aj o takmer 100 percent. V júli sa však v tomto segmente predalo 80 tis. áut, čo znamená medziročný pokles o 4,7 percenta. Čínska vláda postupne zastavuje dotácie na kúpu hybridov a elektromobilov, v dôsledku čoho výrobcovia prenášajú zvýšené náklady na spotrebiteľov, uviedla agentúra AP.


ŠPECIÁLNE DOBRÉ RÁNOŠpeciálne Dobré ráno: Systém zlyháva a tento štát nám niekto uniesol

Audiozáznam diskusie SME a iniciatívy Za slušné Slovensko.

Ak chceme slušné Slovensko, musíme vedieť, ako by malo vyzerať. Aj preto sa denník SME s iniciatívou Za slušné Slovensko rozhodli zorganizovať diskusie na problémové spoločenské témy. Po štvrtkových protestoch v Bratislave sa sudca Špecializovaného trestného súdu Ján Hrubala, riaditeľ Nadácie zastavme korupciu Pavel Sibyla a zástupca šéfredaktorky denníka SME Jakub Filo rozprávali, ako opraviť fungovanie slovenskej polície, prokuratúry aj súdov. Diskusiu moderovala šéfredaktorka SME Beata Balogová V špeciálnom vydaní podcastu Dobré ráno vám prinášame jej záznam. Podcast Dobré ráno vzniká vďaka práci našich kolegov, reportérov a editorov v denníku SME. Ak chcete podporiť hľadanie faktov a pravdy, najľahšie to urobíte kúpou predplatného SME na sme.sk/podcast. Dostupné na službe Spotify Pre Android: RSS | SoundCloud | Stitcher | Pocket Casts | TuneIn | Podbean Ak máte iPhone (presmeruje vás do aplikácie): Apple podcasty  Amazon Echo (Alexa) - návod >>  | Google Home - návod >>  Pridajte sa do facebookovej skupiny Podcastový klub denníka SME. Môžete v nej diskutovať s tvorcami jednotlivých dielov a pomôcť nám s nápadmi na rôzne zlepšenia a úpravy.


Nemecký priemysel klesol už štvrtý mesiac po sebe

Trhy počítali s rastom, údaje sú sklamaním.

WIESBADEN. Priemyselná produkcia v Nemecku klesla aj v závere minulého roka, už štvrtý mesiac po sebe. Predbežné údaje, ktoré zverejnil vo štvrtok nemecký štatistický úrad Destatis, sú tak sklamaním, keďže trhy počítali s návratom priemyselnej výroby k rastu. Produkcia v nemeckom priemysle klesla v decembri po úprave o kalendárne a sezónne vplyvy medzimesačne o 0,4 percenta po 1,3-percentnom poklese v novembri. Tempo poklesu sa síce výrazne spomalilo, ekonómovia však počítali s rastom produkcie o 0,8 percenta. Pod výsledok sa najviac podpísal sektor stavebníctva, kde produkcia klesla v decembri o 4,1 percenta. Klesla aj produkcia spotrebného tovaru a medziproduktov. V prvom prípade pokles dosiahol 0,5 percenta a v druhom 0,4 percenta. Výroba v energetickom sektore sa v porovnaní s vývojom v novembri nezmenila a produkcia kapitálových tovarov zaznamenala rast o 0,9 percenta. V medziročnom porovnaní priemyselná produkcia v Nemecku klesla v decembri o 3,9 percenta, čo znamená pokles druhý mesiac po sebe. V novembri klesla o štyri percentá. Aj v tomto prípade sa situácia v nemeckom priemysle vyvíjala horšie, než predpokladali analytici. Tí očakávali spomalenie poklesu na 3,3 percenta.


OČAMI LUCIE MOLNÁR SATINSKEJHmla

Februárové bratislavské hmly sú husté. Mám takú súkromnú hmlovú škálu, odstupňovanú podľa nášho domáceho výhľadu. Keď ráno vstanem a nevidieť Kolibu, je to stupeň jeden, ak nevidím ani budovu rozhlasu, je to dvojka, no a keď nevidím ani na dom oproti, to už je trojka. Načo je mestu taká hmla dobrá? Zakryje množstvo nedostatkov. Hlavná stanica a jej okolie vyzerajú zrazu akosi útulnejšie, zmiznú žeriavy týčiace sa nad nelegálnymi stavbami a dokonca aj bilbordov je zdanlivo akosi menej. Pre časť obyvateľstva – chodkyne v čiernych kabátoch, cyklistov so slabším či nebodaj žiadnym osvetlením – je hmla životu nebezpečná, keďže autá sa v nej rútia slepo ulicami. Pre iných je naopak veľmi výhodná. Sprejeri nemusia čakať na súmrak a po svojej pouličnej realizácii môžu tráviť čas s rodinou. Zaľúbené páry trénujúce bozkávanie na Valentína neobťažujú okoloidúcich do očí bijúcou romantikou. V poriadnej hmle totiž nedovidieť ani z lavičky na lavičku.


O prepustení Yücela sa s Tureckom nedohodli, tvrdí šéf nemeckej diplomacie

Yücela prepustili, no súd v Istanbule zároveň prijal obžalobu, ktorá preňho žiada väzenie.

BERLÍN. Nemecká kancelárka Angela Merkelová privítala piatkové prepustenie Deniza Yücela, novinára nemeckého denníka Die Welt, ktorý bol viac než rok vo väzbe v Turecku. Merkelová podľa agentúry AP uviedla, že sa teší spoločne s novinárovou rodinou, ktorá "musela zniesť ťažký rok odlúčenia". Yücela (44), ktorý má nemecké i turecké občianstvo, zadržali v Istanbule 14. februára 2017 pre obvinenia z terorizmu a propagandy. Odvtedy bol vo vyšetrovacej väzbe napriek tomu, že turecká prokuratúra voči nemu oficiálne nevzniesla žalobu. Novinára prepustili v piatok z väzenia, pred ktorým sa zvítal so svojou manželkou Dilek. Fotografiu objímajúceho sa páru zverejnil na sociálnej sieti Twitter novinárov právny zástupca Veysel Ok i samotný denník Die Welt. Nemecký minister zahraničných vecí Sigmar Gabriel uviedol, že Yücel už je na ceste do Nemecka, pričom Turecko mu bolo umožnené slobodne opustiť. Turecký súd podľa ministra zjavne nestanovil v súvislosti s novinárovým prepustením nijaké podmienky. Gabriel zároveň trval na tom, že prepusteniu nepredchádzala žiadna dohoda Berlína s Ankarou. "Môžem vás ubezpečiť, že nedošlo k nijakej dohode, nijakému quid pro quo (niečo za niečo), ako to niektorí ľudia nazývajú," povedal. Merkelová sa ešte vo štvrtok stretla v Berlíne s tureckým premiérom Binalim Yildirimom, pričom na spoločnej tlačovej konferencii zdôraznila, že prípad Yücela je pre Nemecko "mimoriadne naliehavý". V piatok kancelárka uviedla, že novinárovo prepustenie značí, že rozhovory s Ankarou "nie sú zbytočné". Upozornila však i na to, že v Turecku je aj naďalej vo väzbe viacero osôb vrátane nemeckých občanov. "Vieme, že existujú aj iné, možno nie až také prominentné prípady osôb v tureckých väzniciach a dúfame, že sa aj im dostane rýchly právny proces," povedala Merkelová. Turecký premiér Binali Yildirim na prepustenie Yücela reagoval vyhlásením, že medzi Ankarou a Berlínom sa podarilo vyriešiť niektoré z predošlých sporov. "Zdá sa, že niektoré minulé problémy v nemecko-tureckých vzťahoch sa dnes vyriešili," povedal podľa agentúry Anadolu v Mníchove. Premiér dodal, že obe strany budú teraz "spoločne" podnikať kroky na zlepšenie vzájomných vzťahov. Turecké média informovali, že Yücela prepustili, avšak súd v Istanbule zároveň prijal obžalobu, ktorá pre novinára žiada väzenie v rozmedzí od štyroch do 18 rokov za šírenie "teroristickej propagandy" a "podnecovanie nenávisti a nepriateľstva" na verejnosti. Istanbulský súd zároveň v piatok odsúdil na doživotie šiestich žurnalistov a zamestnancov novín, ktorí boli obžalovaní z účasti na pokuse o štátny prevrat z júla 2016. K odsúdeným patria Ahmet Altan, bývalý šéfredaktor novín Taraf, jeho brat, novinár a akademik Mehmet Altan a novinárka a niekdajšia poslankyňa Nazli Ilicaková. Odsúdených obvinili z prepojenia s moslimským duchovným Fethullahom Gülenom, ktorému Turecko pripisuje zodpovednosť za pokus o prevrat z 15. júla 2016. Gülen, ktorý žije v exile v USA, to popiera. Novinárov zadržali krátko po zmarenom pokuse o prevrat a súdili ich za protiústavné aktivity a členstvo v teroristickej organizácii.


Airbus chce posilu, špecialistu na údržbu

TOULOUSE. Európsky výrobca lietadiel Airbus rokuje s americkou spoločnosťou StandardAero o kúpe jej dcéry Vector Aerospace. K transakcii sa môžu vyjadriť odbory a bude vyžadovať aj súhlas protimonopolných úradov. Vector Aerospace zamestnáva zhruba 2200 ľudí vo Veľkej Británii, Francúzsku, v Severnej Amerike, Keni, Južnej Afrike, Austrálii a Singapure. Firma s hlavným sídlom v kanadskom Toronte sa špecializuje na údržbu vrtuľníkov a leteckých motorov. Vlani zaznamenala tržby zhruba 705 miliónov dolárov (622,3 milióna eur). StandardAero, ktorý patrí investičnému fondu Veritas Capital, pritom Vector získal v roku 2011 od divízie helikoptér Airbusu (vtedy Eurocopter).


Prezident Cypru hovoril s predstaviteľmi OSN o provokáciách Turecka

Ministri Únie vyzvali Európsku investičnú banku, aby preskúmala svoje pôžičky Turecku.

NIKÓZIA. Prezident Cyperskej republiky Nikos Anastasiadis sa stretol v stredu so šéfom mierových operácií OSN Jeanom-Pierrem Lacroixom. Anastasiadis mal príležitosť nastoliť otázku "provokácií" Turecka vo výlučnej ekonomickej zóne Cypru, ako aj úsilia o obnovenie rozhovorov o zjednotení, uviedol hovorca cyperskej vlády Prodromos Prodromu. Ako informovala cyperská agentúra CNA, na schôdzke v prezidentskej rezidencii v meste Limassol bola prítomná aj šéfka mierovej misie OSN na Cypre (UNFICYP) Elizabeth Speharová. Ministri zahraničných vecí EÚ rozhodli nedávno o zavedení balíka sankcií voči Turecku za jeho ťažbu zemného plynu vo výlučnej ekonomickej zóne Cypru, ktorý je členskou krajinou EÚ. Ministri vo vyhlásení ďalej uviedli, že vzhľadom na "pokračujúce a nové nelegálne vrty vykonávané Tureckom" prerušuje EÚ rokovania o dohode o leteckej doprave, a vyzvali Európsku investičnú banku, aby "preskúmala" svoje pôžičky tejto krajine. Zároveň varovali Ankaru, že exekutíva EÚ pripravuje dodatočné "cielené opatrenia" na potrestanie Turecka, ktoré začalo prístupové rokovania v roku 2005. Na Cypre si cez víkend pripomenuli 45 rokov od rozdelenia ostrova, k čomu došlo po tureckej invázii na Cyprus. V súlade s medzinárodným právom aj Slovenská republika uznáva na Cypre len Cyperskú republiku. Tzv. Severocyperská turecká republika (SCTR), ktorá sa rozprestiera v severnej časti ostrova, nie je uznaná zo strany medzinárodného spoločenstva s výnimkou Tureckej republiky, uvádza Ministerstvo zahraničných vecí a európskych záležitostí SR (MZVaEZ SR).


Slovenky budú v baráži o postup na finálový turnaj Fed Cupu nenasadené

Slovenky sa v apríli po triumfe 3:1 nad Brazíliou udržali v II. svetovej skupine.

LONDÝN. Slovenské tenistky budú pri stredajšom londýnskom žrebe kvalifikácie o postup na finálový turnaj Pohára federácie (14.-19. apríla 2020 v Budapešti) nenasadené. Znamená to, že 7.-8. februára sa stretnú s jedným z osmičky nasadených družstiev, ktorú tvoria USA, Bielorusko, Rumunsko, Nemecko, Španielsko, Švajčiarsko, Belgicko a Veľká Británia. Víťazi ôsmich kvalifikačných duelov budú v apríli môcť bojovať o cennú trofej. Účasť v Budapešti už majú istú tohtoroční fedcupoví finalisti Austrália s Francúzskom, domáce Maďarsko i Česko, ktoré vďaka úspešným výsledkom v uplynulých sezónach dostalo od Medzinárodnej tenisovej federácie (ITF) voľnú kartu. Okrem Slovenska sú nenasadenými tímami Lotyšsko, Kanada, Japonsko, Rusko, Kazachstan, Brazília a Holandsko. Slovenky by hrali vo februári s určitosťou doma s Bieloruskami, Španielkami a Švajčiarkami. Za Nemkami a Belgičankami by museli cestovať. V prípade konfrontácie s Američankami, Rumunkami a Britkami by o výhode domáceho prostredia rozhodol dodatočný žreb. Slovenky sa v apríli po triumfe 3:1 nad Brazíliou na antuke v bratislavskom NTC udržali v II. svetovej skupine. Dva body získala Dominika Cibulková, ktorá pred domácimi fanúšikmi ukončila svoju fedcupovú kariéru, tretí pridala Viktória Kužmová. Koncom júna schválili nový model Pohára federácie, ktorý by mal zvýšiť atraktivitu tejto prestížnej tímovej súťaže.


Povodne v JAR si vyžiadali už 70 obetí na životoch

Záchranné zložky informovali o zrútených budovách a zaplavených cestách.

KAPSKÉ MESTO. Životy približne 70 ľudí si vyžiadali prudké dažde a záplavy, ktoré v posledných týždňoch postihli Juhoafrickú republiku (JAR). Informovala o tom vo štvrtok agentúra DPA s odvolaním sa na vyhlásenie predstaviteľov miestnej samosprávy. Sihle Zikalala, líder postihnutej provincie KwaZulu Natal, vyjadril obavy, že počet mŕtvych sa môže ešte zvýšiť. Konečný počet obetí plánujú oznámiť na brífingu neskôr vo štvrtok. V stredu miestne úrady informovali, že nepriaznivé počasie si vyžiadalo 51 obetí a svoje domovy muselo opustiť už vyše 1000 ľudí. Prezident JAR Cyril Ramaphosa v reakcii na vzniknutú situáciu vycestoval v stredu do najviac postihnutých oblastí na východe krajiny. Silné dažde, ktoré JAR v posledných týždňoch sužujú, zasiahli najintenzívnejšie východ krajiny, kde spôsobili okrem iného aj zosuvy pôdy. Záchranné zložky informovali o zrútených budovách a zaplavených cestách, zablokovaných kanalizačných potrubiach a prevrátených stĺpov elektrického vedenia. Juhoafrická meteorologická služba medzitým vydala varovanie pred ešte silnejšími dažďami a víchricami.


Elektrina bude drahšia, predpokladá Východoslovenská energetika

BRATISLAVA. Rast veľkoobchodných cien takzvanej silovej elektriny na trhoch bude naďalej pokračovať. Myslí si to obchodný riaditeľ spoločnosti Východoslovenská energetika (VSE) Miroslav Kulla. „V minulom roku na referenčnej pražskej burze cena elektriny zaznamenávala postupný nárast. Cena medzi rokmi 2016 a 2017 napokon stúpla o takmer 18 percent. Predpokladá sa, že tento vývoj bude pokračovať najmä v dôsledku vysokých cien uhlia,“ povedal pre portál vEnergetike.sk Kulla.Práve minuloročný nárast veľkoobchodný cien elektriny na burzách sa musel premietnuť aj do koncových cien elektriny pre slovenské domácnosti. Tie si v novom roku priplatia za dodávky elektriny v celoslovenskom priemere 2,71 percenta. „Za predpokladu, žeby ostatné zložky ceny elektriny ostali nezmenené, mala koncová cena vzrásť v novom roku až o 6 percent. Reálny dopad však bude oveľa menší,“ dodal Kulla. Východoslovenskí energetici stále volajú po postupnom zrušení regulácie cien energií. Aj keď sa možná deregulácia cien energií už viackrát na Slovensku spomenula, zatiaľ sa nenašla politická vôľa na tento krok. „Slovenský trh sa naďalej vyznačoval cenovou a vecnou reguláciou. Z pohľadu dodávateľa by sme uvítali postupný prechod k deregulácii dodávky,“ zdôraznil Kulla. VSE uspela vlani v tendri, ktorý vyhlásila spoločnosť ČEZ Slovensko so zámerom predať časť podniku a s ňou zákazníkov z radov domácností. „Získali sme nových zákazníkov z celého Slovenska, ktorí odoberajú elektrinu alebo aj zemný plyn. S dodávkou energií do takmer 50 tisíc domácností sme začali od prvého decembra,“ predstavil jednu z hlavných minuloročných udalostí spoločnosti VSE jej obchodný riaditeľ.Spoločnosť VSE patrí do skupiny Východoslovenská energetika Holding (VSE Holding), v ktorej 51-percentný podiel vlastní štát prostredníctvom Ministerstva hospodárstva SR a 49-percentný podiel nemecká spoločnosť innogy International Participations. Východoslovenská energetická skupina zatiaľ hospodárenie svojich firiem nechce konkretizovať. Chce tak urobiť až po riadnom audite a schválení hospodárskych výsledkov valným zhromaždením. „Už v tejto chvíli však môžeme potvrdiť, že za rok 2017 očakávame pre skupinu VSE Holding stabilne pozitívny hospodársky výsledok. Aj v roku 2018 zostáva cieľom pre našu skupinu zlepšovať finančnú výkonnosť a efektívnosť riadiacich procesov tak, aby sa nám podarilo dosiahnuť stabilný hospodársky výsledok,“ povedala pre portál vEnergetike.sk hovorkyňa skupiny VSE Holding Andrea Danihelová. VSE Holding neplánuje v najbližšom čase výrazné zmeny v počte pracovníkov. V minulom roku počet zamestnancov podľa Danihelovej vzrástol. „V roku 2017 sme zvýšili počet pracovných miest o približne 4 percentá v súlade s plánom. Išlo najmä o pracovné miesta v oblasti predaja a dodávky zemného plynu a energetického poradenstva, teda pracovné miesta v priamom kontakte so zákazníkmi na celom Slovensku. Pri prognóze vývoja zamestnanosti v budúcom roku neočakávame v tomto trende výraznú zmenu, počet miest teda ostane na úrovni roka 2017,“ konštatovala Danihelová. VSE Holding zamestnáva zhruba 1 600 pracovníkov.Skupina VSE Holding sa v roku 2017 zaoberala aj rozvojom elektromobility. „Rozšírili sme našu ponuku služieb v oblasti nabíjacích staníc, po ktorých rastie dopyt zo strany podnikateľov aj súkromných osôb. Aktívne sme vystupovali aj v komunikácii so štátnymi úradmi pri úprave trhových a legislatívnych podmienok pre elektromobilitu. Našim cieľom je, aby sa služba nabíjania mohla na Slovensku čo najskôr etablovať bez zbytočných obmedzení,“ uzavrela Danihelová.


Érsek zopakuje súťaž na prezentáciu Slovenska v cudzine

Do súťaže sa podľa ministerstva zapojila iba jedna firma.

BRATISLAVA. Ministerstvo dopravy zopakuje súťaž na marketingovú prezentáciu Slovenska v zahraničí. Súťaž vyhlásila v novembri minulého roku ešte Slovenská agentúra pre cestovný ruch a cenu za zákazku odhadovala vo výške 2,75 milióna eur bez dane z pridanej hodnoty (DPH). Podľa rezortu dopravy sa však do nej zapojila len jedna firma, ministerstvo sa preto v súlade so zákonom o verejnom obstarávaní rozhodlo súťaž zrušiť a vypísať ju znova. "Mojím cieľom je, aby sa do súťaží v rezorte dopravy zapájalo čo najviac firiem, a preto som sa rozhodol súťaž zopakovať," konštatoval minister Árpád Érsek (Most-Híd). Chce, aby bolo o Slovensku aj naďalej v zahraničí počuť a aby bolo pre turistov atraktívnou destináciou. Predmetom súťaže mala byť propagácia cestovného ruchu predovšetkým na zahraničných výstavách a v médiách na obdobie dvoch rokov. Slovensku sa pritom podľa ministerstva v oblasti cestovného ruchu darí. "Doterajšie štatistiky za prvých deväť mesiacov roka 2016 ukazujú, že Slovensko má z pohľadu vývoja cestovného ruchu za sebou veľmi úspešný rok," uviedla hovorkyňa rezortu dopravy Karolína Ducká. V tom období podľa jej slov navštívilo jednotlivé regióny Slovenska v priemere o takmer 19 % turistov viac než za rovnaké obdobie roka 2015.


DOBRÉ RÁNODobré ráno: Peter Tóth neprišiel pred súd. Videli ho v Mníchove

Peter Tóth – bývalý novinár a bývalý príslušník Slovenskej informačnej služby – bol v stredu viac ako očakávaný na špecializovanom trestnom súde v Pezinku.  Tu mal vypovedať v kauze zmenky Markízy, v ktorej prokuratúra viní Mariana Kočnera a Pavla Ruska z falšovania zmeniek v hodnote 69 miliónov eur. Tóth sa nedostavil, po čom sa objavila informácia o jeho pobyte v zahraničí. Kde je, kde bol, akú úlohu zohráva a prečo neprišiel na súd? Nikola Bajánová sa rozprávala s reportérom domácej redakcie denníka SME Romanom Cuprikom. Séria pojednávaní v kauze zmenky bude pokračovať v septembri a to už za účasti obvineného Mariana Kočnera. Medzi inými by mali vypovedať aj Zuzana Ťapáková, Mathias Settele a Milan Fiľo. Expremiérka Iveta Radičová v stredu vypovedala na Národnej kriminálnej agentúre v súvislosti s podozrením z kupovania hlasov poslancov pri voľbe generálneho prokurátora z roku 2010. Vtedajšieho generálneho prokurátora Dobroslava Trnku si podľa jej slov vo funkcii v tom čase želal Smer, ktorému na jeho zvolenie chýbali hlasy. Radičová dôkaz o kupovaní hlasov nemá a tvrdí, že nepozná obsah stretnutia Richarda Sulíka a Mariana Kočnera, ktorý sa v celej veci angažoval. Pripravovaná strana bývalého prezidenta Andreja Kisku Za ľudí už vyzbierala podpisy potrebné na svoju registráciu. Ustanovujúci snem by strana mala mať koncom septembra. Smer podporí ústavný zákon o stratifikácii nemocníc. Na prijatie ústavného zákona treba v parlamente aspoň 90 hlasov. Podporu jednej z najväčších reforiem slovenského zdravotníctva už avizovali vládny Most-Híd aj opozičná SaS. Slovenská národná strana chce, aby nárok na rekreačné poukazy mali všetci zamestnanci. V súčasnosti sa povinnosť preplácať časť nákladov na rekreáciu svojim zamestnancom vzťahuje iba na podniky s viac ako 50 zamestnancami. Mali ste niekedy pocit, že vám po sledovaní nejakého programu v televízii doslova kleslo IQ? Možno šlo vtedy o ironickú poznámku, no najnovší výskum zverejnený v odbornom časopise American Economic Review tvrdí, že – ako to povedať – nenáročné televízne programy nepomáhajú nášmu intelektu a ak sme im vystavení v nízkom veku, môžu negatívne ovplyvniť naše kognitívne schopnosti a sofistikovanosť v dospelosti. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Španielsky súd zamietol exhumáciu Francovho tela

Žiadosti na presun diktátorovho hrobu a premenu mauzólea na pamätník pre obete občianskej vojny kedysi zamietla vláda a teraz aj súd.

MADRID. Exhumáciu telesných pozostatkov generála Francisca Franca a presun diktátorovho hrobu z mauzólea v Údolí padlých (Valle de los Caidos) neďaleko Madridu zamietol v utorok španielsky najvyšší súd. Niekdajší vyšetrujúci sudca Baltasar Garzón a advokáti Manuel Ollé a Eduardo Ranz sa na najvyšší súd krajiny obrátili po tom, čo ich návrhy na odstránenie miesta posledného odpočinku a transformáciu mauzólea na pamätné miesto obetí občianskej vojny a diktatúry zamietol španielsky vládny kabinet premiéra Mariana Rajoya. Trojica predložila predmetnú žiadosť vláde ešte v novembri 2015 pri príležitosti 40. výročia Francovho úmrtia, ktoré sa v Španielsku vníma ako počiatok demokracie. Osud Údolia padlých je v Španielsku predmetom zatiaľ bezvýsledných diskusií už dlhší čas. Túto lokalitu začali budovať za účasti väzňov v roku 1940 na znak Francovho triumfu v občianskej vojne. Oficiálne odhady hovoria o tom, že tu pochovali asi 30-tisíc osôb, niektorí historici však pripúšťajú až dvojnásobný počet.


Prokurátor zrušil obvinenie proti Matovičovi za ohováranie Fica v kauze Belize

Igor Matovič a jeho advokát Daniel Lipšic o zrušení obvinenia informovali na tlačovej konferencii.

BRATISLAVA. Prokurátor bratislavskej krajskej prokuratúry zrušil obvinenie proti predsedovi hnutia Obyčajní ľudia a nezávislé osobnosti (OĽaNO) Igorovi Matovičovi za ohováranie premiéra Roberta Fica, ktoré v novembri vzniesla polícia. Toho sa údajne dopustil tým, že zverejnil v auguste 2015 anonymnú informáciu, ktorú dostal do poštovej schránky. Predseda vlády Robert Fico si podľa anonymu spoločne s manželkou v roku 2008 založili schránkovú firmu na Belize. V deň vzniku si táto firma údajne založila dva bankové účty v Belize Bank Internacional (BBIL). Stav účtov k 21. júlu 2015 bol vraj 674 546 004,42 USD. Fico na Matoviča za to podal trestné oznámenie za ohováranie a krivé obvinenie. Ako pripomenul Matovič na tlačovej besede, v auguste 2015 nabehlo policajné komando do jeho rodinnej firmy. "Všetci vtedy prezentovali anonymné podanie, aké sa u nás dejú v rodinnej firme podvody. Vtedy mňa, manželku a zamestnancov očiernili najvyšší ústavní činitelia a predstavitelia polície. Za 16 mesiacov polícia nenašla žiadnu faktúru, ktorá by potvrdila krivé obvinenie. Prezentovali hrubú lož. Zneužili políciu na šikanu rodiny opozičného politika. Nič nenašli hoci nasadili špičkových vyšetrovateľov," zdôraznil Matovič s tým, že on v tom čase medializoval anonymné udanie. Fico dal na neho trestné oznámenie za ohováranie. "NAKA uzavrela vyšetrovanie a Matoviča obvinili z ohovárania," konštatoval. Matovič je rád, že sa našiel statočný prokurátor, ktorý zrušil obvinenie a na "17 stranách zhovadil NAKA a politický proces. Vyšetrovateľ napísal škôlkárske obvinenie a prokurátor ho upozorňuje, že ako porušil zákon." Matoviča ako advokát zastupuje Daniel Lipšic. Ten povedal, že prokurátor krajskej prokuratúry akceptoval jeho námietky. Napríklad, že výpovede Roberta Fica a jeho manželky sú takmer identické. "Je málo pravdepodobné, aby dve osoby vypovedali takmer identicky," uvádza sa v uznesení prokurátora. Takáto zápisnica z polície nemôže slúžiť ako podklad. Viaceré otázky vyšetrovateľa podľa Lipšica prokurátor označil za sugestívne. Lipšic sa pozastavil nad tým ako je možné, že tieto prípady dostáva NAKA a stále tí istí vyšetrovatelia. Policajt, ktorý obvinil Matoviča, mal na starosti aj vyšetrovanie tunelovania Vojenského obranného spravodajstva, emisie a vyšetroval aj novinárky z Trendu. "Tváriť sa, že sú nezávislí, je blud," uviedol Lipšic s tým, že vyšetrovateľovi prípad pridelil policajný prezident Tibor Gašpar. "NAKA nevznikla, aby vyšetrovala ohováranie. Gašpar tvrdí, že NAKA skúma aj trestné činy, kde je poškodený alebo podozrivý ústavný činiteľ," uviedol s tým, že NAKA však nerieši zverejnenú sms komunikáciu Gábora Grendela, ktorý je dnes poslancom NR SR. "Polícia vie, kto zaplatil stránku, kde bola sms komunikácia zverejnená. Prípad rieši obvodné oddelenie na Štúrovej ulici," informoval Lipšic. Ten vidí v postupe politikov a polície obrovské ohrozenie právneho štátu, pričom o tom mlčí ministerka spravodlivosti Lucia Žitňanská. Podľa neho za vlády, v ktorej je aj Most-Híd, sa na Slovensku zavádzajú pomery putinovského Ruska. Predseda poslaneckého klubu OĽaNO Richard Vašečka oznámil, že minister vnútra Robert Kaliňák má čo vysvetľovať, a preto bude iniciovať rokovanie parlamentného branno-bezpečnostného výboru. "Nenecháme to len tak," vyhlásil.


Drucker: Ozdravný plán štátnej poisťovne nejde proti pacientovi, také návrhy by neprešli

Návrhy o možnom odopretí liečby pre niektoré skupiny obyvateľov rezort dementoval.

BRATISLAVA. Ozdravný plán Všeobecnej zdravotnej poisťovne (VšZP) neobsahuje žiadne opatrenia, ktoré by išli proti pacientovi. Vyhlásil to minister zdravotníctva Tomáš Drucker (nominant Smeru) po stretnutí s premiérom SR Robertom Ficom. "Vyjadril som sa dosť jasne niekoľkokrát, že nemôžeme robiť úspory, ktorých cieľom je šetrenie na pacientovi, ale že chceme robiť redistribúciu zdrojov tam, kde to má význam," povedal šéf rezortu. Minister zdôraznil, že minulotýždňové informácie o možnom odopretí liečby pre niektoré skupiny obyvateľov, či už ide o ľudí s poruchou zraku, alebo s hepatitídou, rezort dementoval. Návrhy sa podľa neho nezakladajú na pravde a neprešli by cez neho. "Zdravotná poisťovňa má záujem, aby sa stabilizovala. Je to naša základná poisťovňa, štátna poisťovňa, ktorá poskytuje najkvalitnejšie služby v oblasti zdravotníctva. Nemôžeme dopustiť, aby sme takéto dezinformácie ďalej podporovali," vyhlásil Drucker. Šéf rezortu opäť zopakoval, že ktorákoľvek zo zdravotných poisťovní navrhuje rôzne podnety kategorizačnej komisii. "Minulý rok ich Všeobecná zdravotná poisťovňa navrhla, myslím, že 14, tento rok ich navrhla dokonca už šesť. Sú to rôzne návrhy v oblasti indikačných obmedzení, ktoré prerokovávajú odborníci," poznamenal minister s tým, že ani v jednom nebolo povedané, že by mala byť odopretá liečba. "Išlo o zmenu indikačných kritérií, čisto odborná téma. Vznikla z toho, žiaľ, až politická téma, ktorá má zastrašiť obyvateľov," povedal Drucker. Fico avizoval, že minister zdravotníctva by mal v najbližšom období predstaviť na koaličnej rade kroky, ktoré uskutočnil a plány na najbližšie obdobie. "Minister svojím pôsobením za ostatný rok absolútne vymazal akékoľvek pochybnosti o transparentnosti nakladania s verejnými prostriedkami v rezorte zdravotníctva," vyhlásil premiér.


Únia vyhrala spor s Ruskom ohľadne cla na ľahké úžitkové vozidlá

Únia podala sťažnosť v roku 2014 a argumentovala, že sankčné clá porušovali pravidlá Svetovej obchodnej organizácie.

ŽENEVA. Európska únia v piatok na pôde Svetovej obchodnej organizácia (WTO) vyhrala so žalobou proti Rusku za sankčné clá na ľahké úžitkové vozidlá z Nemecka a Talianska. Arbitrážna komisia v piatok rozhodla, že Rusko porušilo pravidlá WTO. Vyzvala Moskvu, aby svoje opatrenia zosúladila so svojimi povinnosťami vyplývajúcimi z členstva vo WTO. Ruská vláda pri zavedení ciel argumentovala situáciou svojho jediného výrobcu nákladných vozidiel, no nedostatočne zohľadnila možný vplyv finančnej krízy. Komisia uznala argument EÚ, že Rusko sa odvolávalo na svojho jediného výrobcu Sollers, pričom neuviedlo aj druhého, ktorým je GAZ. Ostatné sťažnosti EÚ, napríklad, na nedostatočné alebo neobjektívne porovnávanie dát ruskou stranou, arbitráž WTO zamietla. Voči rozhodnutiu sa môžu obidve strany odvolať do 60 dní. WTO tak dáva EÚ do rúk účinný nástroj proti nadmernému využívaniu antidumpingových ciel zo strany Ruska a rovnako aj možnosť brániť sa proti nim. Rusko v roku 2013 uvalilo sankčné clá 29,6 % na nemecké dodávky a 23 % na talianske. Moskva argumentovala nečestnými cenami, ktorých cieľom je podkopať postavenie domácich výrobcov. EÚ podala sťažnosť v roku 2014 a argumentovala, že sankčné clá porušovali pravidlá WTO.


V Malajzii zhabali nosorožie rohy za 12 miliónov dolárov

Ilegálna zásielka smerovala do Vietnamu.

KUALA LUMPUR. Malajzijské úrady zhabali nosorožie rohy v hodnote takmer 12 miliónov dolárov. Ide o dosiaľ najväčší kontraband svojho druhu, aký sa v tejto ázijskej krajine podarilo zachytiť. Ilegálna zásielka smerovala do Vietnamu, informovala v pondelok agentúra Reuters. Malajzia je podľa expertov hlavným tranzitným bodom pre pašerákov živočíšnych komodít a ohrozených druhov voľne žijúcich zvierat do okolitých krajín. Úrady v tomto prípade zhabali 50 nosorožích rohov s celkovou hmotnosťou 116 kilogramov na nákladnom termináli letiska v Kuala Lumpure. Kontraband obsahoval tiež deväť kadáverov tigrov a medveďov, presný druh ktorých budú musieť určiť na základe testov DNA. Úrady predpokladajú, že zásielka pochádza z Afriky a jej cieľom bola vietnamská metropola Hanoj. Kontraband mal opustiť Malajziu bez náležitého povolenia, tvrdia úrady. Svetový obchod s nosorožími rohmi je zakázaný na základe dohovoru OSN, v určitých ázijských krajinách je však táto hmota cenená ako prísada do preparátov používaných pri liečbe rozličných chorôb, od horúčky po rakovinu. Malajzia vlani zhabala nosorožie rohy v hodnote 3,1 milióna dolárov.


Na regionálne projekty rozdelí kraj viac ako dva milióny eur

Krajskí poslanci súčasne schválili aj druhú zmenu rozpočtu samosprávy.

BRATISLAVA. Kultúrne aktivity, projekty v oblasti športu a voľnočasového programu mládeže, ale aj nápady, ktoré pomáhajú rozvíjať cestovný ruch i zveľaďovať vidiek v Bratislavskom kraji. K tým všetkým mieria dotácie vo výške 2.378.720 eur, ktoré v piatok schválili poslanci Bratislavského samosprávneho kraja (BSK). Krajské zastupiteľstvo tak na svojom piatkovom rokovaní dalo bodku za procesom hodnotenia žiadostí o dotáciu v rámci tohtoročnej Bratislavskej regionálnej dotačnej schémy a jej štyroch výziev zameraných na podporu kultúry, turizmu, rozvoja vidieka a tiež športu mládeže. "Z celkového počtu 1023 žiadateľov v dotačných schémach bolo podporených 546," informovala riaditeľka Odboru cestovného ruchu a kultúry Úradu BSK Zuzana Šajgalíková. Pripomenula, že hodnotenie žiadostí mala v rámci každej výzvy na starosti nezávislá odborná komisia, ku ktorej návrhu sa ešte vyjadrila dotačná komisia, zložená z poslancov kraja. Ich odporúčanie schvaľovalo napokon zastupiteľstvo. "Dotačná komisia schválila všetky odporúčania odborných komisií, v niektorých prípadoch navrhla ešte navýšiť odporúčanú sumu," vysvetlila Šajgalíková a ako príklad uviedla hodnotenie v prípade dotácií na kultúrne projekty. "Odborná komisia odporučila udeliť dotácie 317 projektom. Členovia dotačnej komisie súhlasili s odporúčacím návrhom odbornej hodnotiacej komisie pri 304 žiadostiach a zároveň navrhli 13 žiadateľom navýšiť dotáciu spolu v sume 52.450 eur," uviedla. Vyzdvihla tiež i fakt, ktorý sa týkal dotačnej schémy pre rozvoj vidieka. Hoci v číselnom vyjadrení bolo v tejto schéme najmenej žiadostí (49), počet odporúčaných bol najvyšší zo všetkých. "Hodnotiaca komisia odporučila udeliť dotáciu 80 percentám z nich (39 žiadostí), čo svedčí o vysokej kvalite predkladaných projektov," zdôraznila. Dotačná komisia zároveň navyše odporučila v rámci všetkých schém udeliť mimoriadne dotácie v celkovej výške 297.600 eur (časť z celkovej schválenej sumy 2.378.720 eur) pre 63 projektov vzhľadom na ich regionálny význam. Najviac, 45 takto podporených žiadostí, sa týkalo rozvoja športu a aktivít pre mládež. Poslanci Bratislavského samosprávneho kraja v piatok schválili aj návrh na druhú zmenu rozpočtu Bratislavského samosprávneho kraja v roku 2017. Rozhodli o tom na dnešnom zasadnutí krajského zastupiteľstva.Navrhovaná zmena rozpočtu kraja v roku 2017 sa bude týkať zámeru BSK zobrať úver vo výške štyroch miliónov eur, ktorý by mal pokryť výdavky druhej etapy vykonávania rozvojových projektov kraja v tomto roku vychádzajúcej zo schváleného Investičného plánu, ako aj Plánu verejného obstarávania na rok 2017. Tieto peniaze by chcel kraj investovať najmä do obnovy či rekonštrukcie škôl a školských zariadení v zriaďovateľskej pôsobnosti Bratislavského samosprávneho kraja, na projektovú dokumentáciu na elektroinštaláciu školského internátu na Saratovskej ulici v bratislavskej mestskej časti Dúbravka či na stavebné práce Malokarpatského múzea v Pezinku. Úver bude môcť BSK čerpať po otvorení úverových rámcov v Európskej investičnej banke a tuzemskej banke.Druhá zmena rozpočtu Bratislavského samosprávneho kraja na rok 2017 tak upravuje rozpočet kraja v časti príjmov a príjmových finančných operácií a výdavkov rozpočtu o vyše štyri milióny eur. Rozpočet kraja zostane aj po schválení tejto zmeny naďalej vyrovnaný.


V mestách pokračujú protesty, hlavnou požiadavkou zostáva odvolanie Gašpara

Premiéra Pellegriniho mrzí, že sa uskutočnia ďalšie verejné zhromaždenia.

BRATISLAVA. Odvolanie policajného prezidenta Tibora Gašpara, jasné systémové zmeny v policajnej inšpekcii a odpolitizovanie vedenia polície. Aj toto žiadajú predstavitelia iniciatívy Za slušné Slovensko, ktorí vo štvrtok pokračujú vo verejných zhromaždeniach. "Minister vnútra Tomáš Drucker (nom. Smeru) tvrdí, že potrebuje čas na rozhodnutie o novom policajnom prezidentovi. Ak politici boli schopní vytvoriť novú vládu za dva dni, tak nerozumieme výhovorke pána Druckera, že nevie nájsť nového policajného prezidenta v radoch slušných policajtov, a to v priebehu pár dní," uviedli organizátori. Podľa nich, ak sa chce minister vnútra naozaj snažiť o obnovenie dôvery verejnosti v nezávislé vyšetrovanie vraždy Jána Kuciaka a Martiny Kušnírovej, ako aj káuz, na ktoré zavraždený novinár poukázal, tak odvolanie Gašpara, jasné systémové zmeny v policajnej inšpekcii a odpolitizovanie vedenia polície sú prvé nevyhnutné kroky, aby sa Drucker vôbec mohol uchádzať o dôveru verejnosti. Organizátori zhromaždení ani desať dní od vyslovenia dôvery vláde Petra Pellegriniho (Smer) nevidia jasný signál, že to nový kabinet myslí so snahou o obnovenie dôvery vážne. "Miesto toho počúvame o potrebe zorientovať sa v tom, čo je nám všetkým jasné. Zhromaždenie za slušné Slovensko bude v Bratislave o 17. hodine na Námestí SNP. V ostatných mestách budú zhromaždenia, pochody alebo ďalšie aktivity vo štvrtok alebo piatok (6.4.) podľa kapacít a ohlásenia organizátorov z konkrétnych miest. Premiéra Pellegriniho mrzí, že sa uskutočnia ďalšie verejné zhromaždenia s požiadavkou na odvolanie Tibora Gašpara. Túto personálnu otázku i ďalšie kroky ohľadom polície má totiž kompetencii nový minister vnútra Tomáš Drucker, na ktorého sa premiér spolieha a dáva mu "voľné ruky". Pellegrini v stredu (4.4.) na Slavíne uviedol, že sa nebude vyjadrovať k osobe policajného prezidenta, nech túto funkciu zastáva ktokoľvek. "Nemyslím si, že akýkoľvek predseda vlády má rozhodovať o tom, či nejaký policajný prezident má alebo nemá ostať na stoličke. To prosím odo mňa nechcite. To by bol priamy zásah vysokého politika do chodu polície," zdôvodnil. Zároveň necháva na ministra vnútra, aby rozhodol, aké personálne zmeny spraví. "Pre mňa je momentálne kľúčové, aby pán minister čo najskôr dokončil a verejnosti predstavil nový zákon o voľbe policajného prezidenta a následne musí povedať, ako mieni naložiť s terajším," vysvetlil Pellegrini. Predsedu vlády podľa jeho slov nevyrušuje, že Drucker si zobral mesiac čas na posúdenie ďalšej budúcnosti Gašpara. Polícia podľa neho zatiaľ funguje ako má, štatistiky mesačne ukazujú pokles kriminality a bezpečnostná situácia na Slovensku je dobrá. "Myslím si, že (Drucker, pozn. TASR) urobí najlepšie, ako v tejto chvíli urobiť môže, a protesty na uliciach samozrejme môžu vyjadrovať nejaký postoj, ale jeho rozhodnutie musí byť založené na profesionálnom zhodnotení faktov, nemôže to byť emocionálne rozhodnutie," ozrejmil. Premiér tiež informoval, že sa chce v piatok (6.4.) stretnúť s ministrom vnútra i s generálnym prokurátorom ohľadom vyšetrovania vraždy novinára Jána Kuciaka a jeho snúbenice Martiny Kušnírovej. Chce získať uistenie, že vyšetrovanie prebieha po technickej, nie po obsahovej stránke, ako má. "Ak by som mal pochybnosť, že aj v tomto sa koná tak, ako sa nemá, tak samozrejme ten tlak na pána ministra budem vytvárať intenzívnejší, ale momentálne si myslím, že je dostatočne schopný manažér na to, aby posúdil veľmi rozumne a na základe faktov, čo má urobiť," dodal.


Šéf rakúskej diplomacie vyzval na predčasné voľby

Sebastian Kurz to považuje za jedinú správnu cestou, ako v krajine ukončiť situáciu pripomínajúcu dlhodobú predvolebnú kampaň.

VIEDEŇ. Rakúska vládna koalícia sa priblížila ku koncu po tom, ako sa v piatok minister zahraničných vecí Sebastian Kurz jasne vyslovil za predčasné voľby. Takýto krok je podľa možného budúceho šéfa ľudovcov jedinou správnou cestou, ako v krajine ukončiť situáciu, ktorú možno označiť za dlhodobú predvolebnú kampaň. Pri pokračovaní doterajšej červeno-čiernej koalície budú čoskoro znova dosahované len minimálne kompromisy, "ktoré krajinu v skutočnosti nezmenia", zdôraznil Kurz v osobnom vyhlásení s tým, že nemá mandát vyjadrovať takýto postoj aj v mene svojej Rakúskej ľudovej strany (ÖVP). To, či sa Kurz (30) stane novým predsedom ÖVP, za čo sa už vyslovili viacerí poprední predstavitelia strany, zatiaľ nie je jasné. Podľa jeho slov záleží aj na tom, či budú stranícki lídri otvorení jeho predstavám. Rozhodnúť by malo predsedníctvo strany v nedeľu. Kurz vystúpil vo Viedni so svojím prvým verejným stanoviskom po tom, ako v stredu vicekancelár, minister hospodárstva a predseda ÖVP Reinhold Mitterlehner oznámil rozhodnutie odstúpiť zo všetkých politických funkcií. Posty vo vláde opustí v pondelok 15. mája. Mitterlehner (61) odchádza v období rastúceho napätia vo vnútrostraníckych radoch i vo vzťahoch s koaličnou Sociálnodemokratickou stranou Rakúska (SPÖ) kancelára Christiana Kerna. Už desať rokov trvajúce spojenectvo oboch strán vo vláde je čoraz viac poznačené konfliktami a zástancovia tvrdej línie v ÖVP žiadajú jeho koniec. Najbližší riadny termín parlamentných volieb v Rakúsku pripadá na jeseň 2018. Predčasné voľby by musel schváliť väčšinou hlasov parlament. Kurz hovoril aj o možnosti, že by sa kancelár Kern pokúsil vládnuť s menšinovým kabinetom. Súčasné prieskumy ukazujú, že o prvé miesto vo voľbách by súperili Slobodná strana Rakúska (FPÖ) a SPÖ; ľudovci nasledujú až za nimi. Kurz by podľa sondáží výrazne zvýšil volebné vyhliadky ÖVP, keby túto stranu viedol do volieb.


Úrad zdravotníctva varuje pred nebezpečnou kozmetikou

BRATISLAVA. Úrad verejného zdravotníctva (ÚVZ) SR varuje pred nebezpečnou kozmetikou. Ide o peelingový krém, krém na ruky a pleťový gél. "Môžu sa nachádzať aj na Slovensku," upozornil hlavný hygienik SR Ján Mikas. Peelingový krém Naturschön Peelingmaske Peel-off mask (značka: dm alverde), v sklenej hnedej nádobke objemu 100 ml z Rakúska, obsahuje patogénny mikroorganizmus Pseudomonas aeruginosa. ÚVZ varuje aj pred krémom na ruky Crema Mani dermoprotettiv (značka Envie) v bielej tube s objemom 100 ml z Talianska. V tomto nezmývateľnom výrobku sa nachádza zmes konzervačných látok Methylchloroisothiazolinone a Methylisothiazolinone, pričom u citlivých používateľov môže spôsobiť alergickú reakciu. Tretím produktom je pleťový gél Lift gel activateur (značka NEWA) od neznámeho výrobcu z Izraela. Ide o tubu s gélom, ktorá sa predáva samostatne alebo s elektrickým prístrojom na spevnenie pokožky. Výrobok obsahuje látku N-nitrosodiethanolamine. Do rýchleho výstražného systému pre nepotravinárske výrobky (RAPEX) ich nahlásili kontrolóri v Nemecku, Estónsku a Francúzsku.


Etapu číslo osem na Vuelte ovládol Arndt, preteky majú nečakaného lídra

V nedeľu čaká cyklistov náročná horská etapa.

8. etapa (Valls - Igualada, 166,9 km) IGUALADA. Nemecký cyklista Nikias Arndt z tímu Sunweb sa stal víťazom 8. etapy pretekov La Vuelta a Espaňa, ktorá merala 166,9 km a mierila z Vallsu do Igualady. V špurte pretekárov z úniku zdolal Španiela Alexa Aranburua z tímu Caja Rural - Seguros RGA a Belgičana Tosha van der Sandeho z Lotto-Soudal. Novým držiteľom červeného dresu pre priebežne prvého pretekára sa stal Francúz Nicolas Edet z Cofidisu. Etapa mala klasikársky charakter. Na trati bola iba jedna vrchárska prémia druhej kategórie. Oveľa viac ako profil do jej priebehu zasiahlo počasie. Do úniku sa dostala pätnástka cyklistov. Tím Astana sa snažil jeho náskok kontrolovať, no aj vďaka intenzívnemu dažďu to vzdal. Kolumbijčan Miguel Angel Lopez si tak už tretíkrát vyzliekol červený dres po jednom dni. Dva kilometre pred cieľom zaútočil Čech Zdeněk Štybar, no zvyšný členovia úniku ho dobehli. Arndt bol pri konfrontácii s ostatnými v úplnom závere suverénny. "Už včera som avizoval, že sa chcem dostať do úniku a dnes sa mi to podarilo. Záverečný útok som si skvele načasoval. Vždy som chcel vyhrať aspoň jednu etapu na každej Grand Tour a dnes som oficiálne zvíťazil na druhej," povedal do mikrofónu Eurosportu šťastný Arndt. Nicolas Edet finišoval v skupine na 11. mieste a dres pre celkového lídra mu doslova spadol z neba. "Vlani sa z nášho tímu podarilo obliecť do červeného Jesúsovi Herradovi. Vtedy som uveril, že to môžem dokázať aj ja. Chcel som tu niečo ukázať a podarilo sa," vyhlásil. V nedeľu čaká cyklistov náročná horská etapa z Andorry la Vella do Cortals d'Encamp. Bude mať iba 94,4 km, no v jej strede čaká vrchol HC kategórie Coll de Gallina a záver bude na kopci prvej kategórie.


Veritelia skrachovanej B.M.G. Invest dostanú len zlomok vkladov

Musia čakať

Dostanú len zlomok

Na každých vložených tisíc eur sa vyplatí necelých osemnásť.

BRATISLAVA. Veritelia skrachovanej nebankovky B.M.G. Invest dostanú späť iba zlomok svojich vkladov. Krajský súd v Košiciach totiž rozhodol o rozdelení vyše 10-miliónového výťažku z konkurzu spoločnosti, podľa ktorého veriteľom vyplatia len necelé dve percentá z ich vkladov. Konkrétne tak na každých vložených 1 000 eur bude veriteľom vyplatených iba necelých 18 eur. Na zverejnenie rozvrhového uznesenia košického krajského súdu upozornil portál aktuality.sk.Počas 17 rokov od krachu nebankovky B.M.G. Invest pritom významnú časť z výťažku z konkurzu zhltli samotné náklady na konkurz. Okrem odmien pre správcov konkurznej podstaty sa z výťažku uhrádzali okrem iného náklady na udržanie podstaty, pracovné nároky a ďalšie administratívne výdavky, ktoré vznikli v rámci správy konkurznej podstaty B.M.G. Invest. Celkovo sa tieto náklady vyšplhali na takmer 2,6 milióna eur, z čoho samotná odmena pre správcov konkurznej podstaty predstavovala vyše 210 tisíc eur.Na uspokojenie pohľadávok veriteľov prvej triedy, teda bežných vkladateľov do spoločnosti B.M.G. Invest, tak zostalo z celkového výťažku z konkurzu v sume 10,3 milióna eur iba niečo vyše 7,7 milióna eur. Celková suma pohľadávok pritom predstavuje zhruba 430 miliónov eur. V zozname uspokojovaných veriteľov je pritom vyše 100 tisíc osôb, ktorých jednotlivé pohľadávky predstavovali od desiatok eur po desiatky tisíc eur. Peniaze budú veriteľom vyplácané po uplynutí 30-dňovej lehoty od uverejnenia rozvrhového uznesenia súdu v Obchodnom vestníku, čo uplynie v polovici septembra. Nebanková spoločnosť B.M.G. Invest v období rokov 1997 až 2002 prostredníctvom pobočiek na celom území Slovenska uzatvorila zmluvy s vyše 120 tisíc klientmi. Išlo o zmluvy o pôžičke a zmluvy o tichom spoločenstve a nevyplatením istiny spôsobila vkladateľom škodu vtedajších vyše 12 miliárd slovenských korún. Svojim klientom firma sľubovala nereálne zhodnotenie ich vkladov až do výšky 58 percent hoci vedeli, že toto zhodnotenie nebudú môcť naplniť. Prijaté vklady v prevažnej miere spoločnosť použila na vyplácanie splatných úrokov, resp. podielov na zisku.


Postreleného študenta v Hongkongu obvinili z výtržnosti

Počas utorňajších protestov utrpelo zranenia 104 ľudí a polícia zadržala 180 osôb.

HONGKONG. Mladík, ktorého počas utorňajších protestov v Hongkongu postrelila zasahujúca polícia do hornej časti tela, bol vo štvrtok obvinený z výtržnosti a útoku na policajta. Informovala o tom spravodajská televízia Sky News. Osemnásťročný muž, ktorého zasiahol projektil vypálený z bezprostrednej blízkosti do ľavého pleca, je stále vo vážnom, ale stabilizovanom stave. Hongkonská polícia v súvislosti s incidentom uviedla, že policajt použil služobnú zbraň v obave o vlastný život. Počas demonštrácií v deviatich hongkonských štvrtiach, ktoré sa konali 1. októbra v deň 70. výročia založenia Čínskej ľudovej republiky, utrpelo zranenia 104 ľudí a polícia zadržala 180 osôb. Dvaja ľudia sú stále vo vážnom stave. Protesty v Hongkongu sa začali 9. júna. Demonštranti pôvodne žiadali správkyňu Hongkongu Carrie Lamovú, aby jej vláda stiahla sporný zákon, ktorý by umožňoval vydávanie osôb podozrivých zo spáchania trestných činov do pevninskej Číny. Stiahnutie tohto zákona oznámila Lamová oficiálne 4. septembra. Demonštrantom to však nestačí a medzičasom požadujú aj Lamovej rezignáciu, nezávislé vyšetrovanie neprimeraného násilia zo strany polície, prepustenie zatknutých osôb, odvolanie obvinenia zo "vzbury", ako aj politické reformy a skutočne slobodné voľby.


Rusi vyviezli vlani zbrane a vojenskú techniku za vyše 15 miliárd dolárov

Rusko chce pokračovať vo zvyšovaní účasti na svetovom trhu so zbraňami a vojenskou technikou.

MOSKVA. Hodnota vývozu ruského vojenského priemyslu dosiahla v roku 2016 viac ako 15 miliárd USD (13,91 miliardy eur). Rusko je v tomto exporte na druhom mieste na svete. Máme v úmysle pokračovať vo zvyšovaní účasti Ruska na svetovom trhu so zbraňami a vojenskou technikou. Podľa informácie 1. kanálu Ruskej televízie vo vysielaní a na jeho internetovej stránke to uviedol prezident Vladimir Putin na zasadnutí orgánu pre vojensko-technickú spoluprácu. Dodal, že s Ruskom uzavrelo dohody o dodávkach vojenskej techniky 52 krajín. V súčasnosti sa pripravujú nové kontrakty. Hodnota exportných objednávok ruského vojenského priemyslu dosahuje 50 miliárd dolárov. "Máme v úmysle pokračovať vo zvyšovaní účasti Ruska na svetovom trhu so zbraňami a vojenskou technikou. Chceme riešiť vývoz do ďalších krajín a rozširovať sortiment exportnej výroby, zvyšovať jej kvalitu a kvalitu zbraní. Ich výnimočná spoľahlivosť a efektívnosť sa potvrdzuje v boji s teroristami v Sýrskej arabskej republike a s terorizmom na celom Blízkom východe", uviedol prezident Putin. Prezident Putin vzápätí dodal, že nasadenie letectva a prostriedkov protivzdušnej obrany v reálnych bojových podmienkach dáva neoceniteľnú skúsenosť leteckým a inžiniersko-technickým pracovníkom, zámerom protivzdušnej obrany a taktiež vývojárom v oblasti ruskej výroby vojenského charakteru.


Merkelová poprela, že šéfka CDU prišla o jej podporu

Kancelárka tvrdí, že správy o strate jej podpory pre Kramp-Karrenbauer sú nezmysly.

BERLÍN. Nemecká kancelárka Angela Merkelová v utorok kategoricky odmietla informácie, podľa ktorých prestala podporovať svoju nástupkyňu vo funkcii predsedníčky Kresťanskodemokratickej únie (CDU) Annegret Kramp-Karrenbauer. Tú si kancelárka sama vybrala a dlhodobo ju predstavuje aj ako jej preferovanú kandidátku na post nemeckej kancelárky po tom, čo z neho sama odíde. Tlačová agentúra Bloomberg však v utorok priniesla správu, podľa ktorej si to už Merkelová rozmyslela a Kramp-Karrenbauer už nepodporuje. "Jediné, čo k tomu môžem povedať, je to, že je to nezmysel," reagovala vzápätí kancelárka.Svojej nástupkyne vo funkcii šéfky CDU sa Merkelová zastala aj v kauze konfliktu medzi CDU a istým youtuberom, ktorý túto stranu nedávno kritizoval. Kramp-Karrenbauer si s ním začala cez médiá "vybavovať účty" a podľa mnohých komentátorov si počínala veľmi nešikovne. Objavili sa dokonca aj názory, že jej kritika hraničila so snahou obmedzovať slobodu prejavu.Merkelová to však tak nevidí. "Každý, koho v CDU poznám, je obhajcom slobody vyjadrovania ako základného princípu," vyhlásila kancelárka.


Čínsky internetový obchod Alibaba investuje do siete hypermarketov

PEKING. Čínsky internetový obchod Alibaba posilňuje svoju pozíciu v kamenných obchodoch. Najnovšie oznámil, že kupuje 36-percentný podiel v najväčšom prevádzkovateľovi hypermarketov v Číne, spoločnosti Sun Art. Za spomínaný podiel v Sun Art, ktorý prevádzkuje v Číne viac než 440 hypermarketov, zaplatí divízia Alibaby, firma Taobao, 2,9 miliardy dolárov (2,46 miliardy eur). Konkurenčný americký internetový obchod Amazon ešte v júni tohto roka oznámil, že kupuje sieť biopotravín Whole Foods za takmer 14 miliárd dolárov. Alibaba sa snaží integrovať online obchody s kamennými prevádzkami bez toho, aby musela stavať vlastné obchody. Od roku 2015 investovala spoločnosť do nákupov kamenných obchodov okolo 9,3 miliardy dolárov. Cieľom najnovšieho kontraktu je lukratívny sektor maloobchodného predaja potravín v Číne v celkovej hodnote zhruba 500 miliárd dolárov. Online biznisu v tejto oblasti sa totiž v Číne zatiaľ príliš nedarí. Podľa analytikov dosahujú online predaje potravín stále iba dolnú hranicu jednociferného pásma.


Vyšetrovateľ Mueller súhlasil s verejným vypočúvaním v Kongrese

Mueller ukončil vyšetrovanie údajného zasahovania Ruska do prezidentských volieb v USA.

WASHINGTON. Osobitný vyšetrovateľ Robert Mueller súhlasil s tým, že bude vypovedať pred americkými kongresmanmi. Verejné vypočúvanie pred členmi dvoch kongresových výborov, ktoré zrejme prebehne za veľkého záujmu médií, sa uskutoční 17. júla, informovala v stredu agentúra DPA. Mueller v marci ukončil 22 mesiacov trvajúce vyšetrovanie údajného zasahovania Ruska do prezidentských volieb v USA v roku 2016. Podľa záverov Muellerovej správy, ktoré zverejnilo americké ministerstvo spravodlivosti, sa volebný tím súčasného prezidenta Donalda Trumpa nedopustil spolčenia s Ruskom. V druhej skúmanej záležitosti - podozrení z marenia vyšetrovania prezidentom - však Mueller nedospel k jednoznačnému záveru. "S potešením oznamujem, že osobitný vyšetrovateľ Robert Mueller bude vypovedať pred výbormi (Snemovne reprezentantov amerického Kongresu) pre justíciu a tajné služby na verejnom zasadnutí 17. júla," oznámil v utorok večer predseda prvého z uvedených výborov, demokrat Jerry Nadler. Donald Trump vo svojej dvojslovnej reakcii na Twitteri označil ohlásené Muellerovo vypočúvanie za "zastrašovanie prezidenta". Kongresmani si Muellera na vypočúvanie predvolali a on ich výzvu napokon uposlúchol. Na otázky týkajúce sa vyšetrovania bude verejne odpovedať vôbec po prvý raz. Pôvodne k tomu neprejavoval ochotu a súhlasil s ním až po viac ako dva mesiace trvajúcich rokovaniach s Kongresmanmi. "Americká verejnosť si zaslúži dozvedieť sa priamo od vás informácie týkajúce sa vášho vyšetrovania a jeho záverov," uvádza sa v liste, ktorý Muellerovi zároveň s predvolaniami adresovali predsedovia oboch kongresových výborov. Demokratický šéf výboru pre tajné služby Adam Schiff v tejto súvislosti zatweetoval: "Rusko zaútočilo na americkú demokraciu, aby pomohlo Trumpovi zvíťaziť. Trump túto pomoc uvítal a využil... A to by malo trápiť každého Američana". Robert Mueller 17. júla absolvuje verejné vypočúvania v oboch výboroch a kongresmani sa s ním potom stretnú aj za zatvorenými dverami, píše agentúra AP.


Slováci vytýkajú zdravotníctvu najmä dlhé čakacie lehoty a málo financií

Až 94 percent opýtaných si myslí, že nedostatok financií má dopad na pacientov.

BRATISLAVA. Najväčšími problémami zdravotníctva sú podľa pacientov dlhé čakanie a málo peňazí, tvrdí prieskum spoločnosti NMS Market Research, ktorý sa realizoval v septembri na vzorke vyše tisíc respondentov. Informovala o tom prezidentka Asociácie na ochranu práv pacientov (AOPP) Mária Lévyová. Podľa prieskumu si až 94 percent opýtaných Slovákov myslí, že nedostatok financií v zdravotníctve má dopad na pacientov. Najčastejšími dôsledkami sú dlhé čakanie u lekára, zvyšujúce sa doplatky a neoprávnené poplatky pacientov. Dôvodom týchto nedostatkov je podľa pacientov dlhodobé neriešenie problémov zdravotníctva a korupcia. Rovnako 94 percent pacientov si myslí, že by mal štát financovať kvalitnú zdravotnú starostlivosť pre občanov Slovenska. Za túto starostlivosť by mali byť podľa 89 percent opýtaných poskytovatelia aj spravodlivo odmenení. V opačnom prípade to vedie k spomínaným dlhým čakacím lehotám, ale aj k diskriminácii pacientov. Pacienti sa následne vyhýbajú návšteve lekára, čoho výsledkom je zhoršený zdravotný stav populácie. Až 48 percent opýtaných si myslí, že takýto stav zdravotníctva môže viesť aj k zbytočným úmrtiam pacientov. S viacerými negatívnymi aspektmi zdravotníctva majú pacienti aj osobnú skúsenosť. Preto má podľa prieskumu až polovica opýtaných pocit, že pacient nie je v zdravotníctve na prvom mieste. Toto číslo sa pritom zvyšuje priamo úmerne veku pacienta alebo v prípade chronických a pravidelných pacientov. "Tento prieskum poukázal na to, o čom hovoríme dávno - že systém poskytovania zdravotnej starostlivosti je dlhodobo podfinancovaný a je potrebné ho zmeniť tak, aby mal jasné pravidlá a na nedostatky v ňom nedoplácali pacienti ani poskytovatelia zdravotnej starostlivosti," uviedla Lévyová. Približne pätina respondentov prieskumu považuje za nevyhnutné zaviesť opatrenia proti korupcii, určiť jasné pravidlá a vymožiteľnosť práv pacientov a zlepšiť podmienky pre zdravotníckych pracovníkov. Podľa prieskumu už nie je kedysi prevládajúci názor o bezplatnom zdravotníctve taký populárny. Polovica opýtaných si myslí, že je zdravotníctvo nákladne a k čerpaniu jeho zdrojov treba pristupovať zodpovedne. S tým súhlasí aj Lévyová.


Izraelskí zákonodarcovia navštívili po dvoch rokoch Chrámovú horu

Cieľom návštevy bolo otestovať nálady v krajine.

JERUZALEM. Po prvý raz za posledné dva roky navštívili v utorok izraelskí zákonodarcovia Chrámovú horu v Jeruzaleme, moslimami nazývanú Vznešená svätyňa. Podľa agentúry AP bolo cieľom návštevy dvojice izraelských zákonodarcov otestovať nálady v krajine. Vláda premiéra Benjamina Netanjahua totiž zvažuje povolenie takýchto návštev - zakázaných koncom roka 2015 z obáv, že by zvyšovali napätie. Chrámová hora bola nedávno dejiskom napätia medzi Izraelom a Palestínčanmi. Kríza vypukla po tom, ako Izrael umiestnil detektory kovov pred vchody do tohto komplexu v reakcii na zabitie dvoch izraelských policajtov palestínskym ozbrojencom. Nové bezpečnostné opatrenia Izraela vyvolali nepokoje medzi Palestínčanmi. Izrael napokon po slovnej intervencii USA, Jordánska a ďalších medzinárodných hráčov všetky sporné zariadenia odstránil a situácia sa relatívne upokojila.


Zástupcovia Talibanu a Afganistanu budú v Moskve rokovať o mieri

MOSKVA. Afganská vláda a zástupcovia hnutia Taliban súhlasili s účasťou na rozhovoroch o nastolení mieru v Afganistane. Stretnutie sa bude konať v piatok v Moskve. Diskusie pôvodne naplánovali na august, no napokon sa nekonali, keďže Afganistan odmietol vyslať delegáciu s tým, že Taliban by mal ako prvý súhlasiť s rozhovorom s Kábulom. V sobotu o tom informovalo ruské ministerstvo zahraničných vecí, ktoré dodalo, že pozvali aj zástupcov USA, Iránu, Indie, Kazachstanu, Kirgizska, Číny, Pakistanu, Tadžikistanu, Turkménska a Uzbekistanu. Zatiaľ však nie je známe, kto pozvanie aj prijal.


Druhá etapa trate do Petržalky musí byť hotová do päť rokov, tvrdí Nesrovnal

Pôvodný projekt výstavby so štvorprúdovou cestou muselo mesto prepracovať.

BRATISLAVA. Výstavba druhej etapy električkovej trate do bratislavskej mestskej časti Petržalka musí byť hotová do konca roka 2023. Vyhlásil to primátor Bratislavy Ivo Nesrovnal s tým, že pôvodný projekt výstavby so štvorprúdovou cestou muselo mesto prepracovať. “Vyhoveli sme obyvateľom Petržalky, ktorí so štvorprúdovou cestou nesúhlasili, a cestu sme z projektu vyhodili. Zároveň sme v projekte opravili aj priechody pre chodcov, kde boli tiež chyby,“ informoval ďalej Nesrovnal. Primátor dodal, že táto zmena znamenala, že okresný úrad si znovu vyžiadal posúdenie dopadu stavby na životné prostredie a tým nastal v tejto veci časový posun. “V decembri 2017 sme dostali výsledky posúdenia dopadu stavby na životné prostredie a závery, ktoré tam sú, následne preklopíme do projektu. Projekt pôjde potom na kontrolu, respektíve na ministerstvo dopravy, kde sa urobí štátna expertíza. Paralelne mesto pripravuje žiadosť o územné rozhodnutie a stavebné povolenie. Taktiež budeme musieť absolvovať proces verejného obstarávania zhotoviteľa, teda toho, kto tú stavbu postaví,“ vysvetlil primátor ďalšie kroky mesta. Električková trať z Bosákovej po Janíkov dvor bude napojená na už existujúcu mestskú hromadnú dopravu tak, aby cestujúci maximálne využili električkovú dopravu z mestskej časti Petržalka do Starého Mesta. Popri električkovej trase nebudú stavať žiadnu cestu, mesto ráta s vybudovaním cyklochodníkov pozdĺž celej električkovej trasy. Dvojkoľajná trať bude dlhá 3,78 kilometra a mala by mať sedem zastávok - Chorvátske rameno, Gessayova, Zrkadlový háj, Stred, Veľký Draždiak, Lietavská a Janíkov dvor. Trať bude pokračovaním už existujúceho úseku zo Šafárikovho námestia cez Starý most po Bosákovu ulicu. Jej výstavba bude stáť približne sto miliónov eur, o ktoré sa mesto bude uchádzať z Európskej únie. Projekt predĺženia električkovej trate na koniec Petržalky chce hlavné mesto spojiť i s vytvorením nového urbanistického konceptu v centrálnom petržalskom koridore, ktorým bude električková trať prechádzať. Predstavou mesta, s ktorou sa obracia na obyvateľov Petržalky, je, aby v tomto priestore našli rezidenti to, čo im v súčasnosti chýba. Hlavné mesto preto v týchto dňoch sprístupní na svojom webe dotazník, prostredníctvom ktorého chce zistiť, aké očakávania i nároky kladú na centrálnu petržalskú zónu samotní obyvatelia. "Dotazník zisťuje aj to, či sú Petržalčania naklonení skôr tomu, aby Petržalka poskytovala hlavne miesto na bývanie a relax, alebo by privítali, ak by sa z Petržalky stalo to, čomu urbanisti hovoria mesto krátkych vzdialeností - kde je všetko blízko, bývanie, úrady, služby, práca," uviedla na štvrtkovom stretnutí s novinármi hlavná architektka Bratislavy Ingrid Konrad. Rozvoj centrálnej petržalskej osi by mal podľa jej slov sledovať to, aby okolie električkovej trate ponúkalo i novú kultúrno-spoločenskú funkcionalitu a centrálna časť integrovala funkcie verejného záujmu, ktoré sú v súčasnosti vytláčané na okraj Petržalky. Primátor Bratislavy Ivo Nesrovnal ju doplnil, že výzvou je z Petržalky urobiť plnohodnotný urbanistický celok. "Aby mala aj svoje centrum, ktoré doteraz nemá," povedal. Dotazník bude súčasťou spracovávanej urbanistickej štúdie a riešenia centrálnej rozvojovej osi Petržalky. Okrem webu ho mesto sprístupní aj prostredníctvom tematickej prehliadky prezentujúcej rozpracovanú urbanistickú štúdiu. Tejto téme by mal byť venovaný celý týždeň v priestoroch ARCHA na Uršulínskej ulici.


Djokovič sa na Wimbledon naladí v Eastbourne

V Eastbourne sa predstavia aj Gael Monfils, Feliciano Lopez či John Isner.

EASTBOURNE. Srbský tenista Novak Djokovič sa predstaví na budúcotýždňovom podujatí ATP na tráve v Eastbourne, ktorým sa chce pripraviť na blížiaci sa grandslamový turnaj vo Wimbledone. Podľa organizátorov Aegon International Eastbourne štvrtý hráč svetového rebríčka akceptoval voľnú kartu do hlavnej súťaže. Bude to prvýkrát od roku 2010, čo si Djokovič zahrá na trávnatom turnaji v období medzi Roland Garros a Wimbledonom. Na parížskej antuke vypadol prekvapujúco vo štvrťfinále dvojhry, keď prehral v troch setoch so šestkou "pavúka" Rakúšanom Dominicom Thiemom. V Eastbourne v južnom Anglickom sa predstavia aj Gael Monfils, Feliciano Lopez či John Isner. Informáciu priniesla agentúra AP.


Oceánsky čistič sa vráti k odpadkovej škvrne. Museli ho upraviť

BRATISLAVA. Nahromadený plastový odpad v Tichom oceáne v najbližších mesiacoch začnú opäť upratovať. Po mesiacoch opráv sa na hladinu vracia systém na čistenie oceánov Ocean Cleanup, píše na svojom blogu nezisková organizácia Ocean Cleanup . Čistiaci systém museli opraviť po tom, ako sa odlomil kus jeho konštrukcie. Objavili sa tiaž problémy pri zadržiavaní odpadu. Prvý testovací oceánsky čistič vyplával na more v septembri 2018. K veľkej odpadkovej škvrne - nahromadenému plastovému odpadu v Tichom oceáne - sa dostal v októbri. Pokračovanie misie znemožnili dva problémy, ktoré sa prejavili v novembri a decembri minulého roka. Systém Ocean Cleanup preto v januári dopravili do prístavu na Havaji. Zakladateľ spoločnosti Boyan Slat zistené chyby a ich opravu označil ako "príležitosti na učenie". Vďaka hĺbkovej analýze a úprave dizajnu zariadenia sa teraz môže čistič opäť vrátiť k svojej práci na odstraňovaní odpadkovej škvrny. Vyplávať môže už v najbližších dňoch. Vďaka novému dizajnu sa tiež k škvrne dostane rýchlejšie ako naposledy. Nová vylepšená verzia zariadenia Ocean Cleanup dostal názov System 001/B. Rovnako ako predošlý model bude pracovať v testovacom režime a odskúša aj najnovšie zmeny v dizajne. Čistič funguje ako lapač. Na hladine ho udržiava veľký plavák, ktorý zabraňuje odpadkom uniknúť na hladine. Pod hladinou ich zase zachytáva lem, ktorý siaha do hĺbky zhruba tri metre. Nový testovací systém je o niečo menší ako predošlý. Vďaka tomu sa zrýchlila aj jeho výroba, aj presun systému k odpadkovej škvrne. Je  zostrojený tak, aby sa dal ako stavebnica  v prípade potreby upravovať aj mimo pobrežia. Aj plavák v tvare U je terez jednoduchší, aby sa predišlo ďalšiemu zlomeniu. Pri prvom modeli sa niektoré odpadky začali po určitom čase uvoľňovať a unikali späť do oceánu, pretože rýchlosť systému sa neustále menila. Preto si teraz musí udržiavať rovnomernú rýchlosť. Je pritom jedno, či pláva pomalšie, alebo rýchlejšie ako odpad. V najnovšej misii preto otestujú aj nové spôsoby, ktoré systém buď zrýchlia, alebo spomalia. V prvom prípade použijú obrie nafukovacie bóje pred čističom a  ktoré ho budú ťahať dopredu vďaka sile vetra. Plachty by v tomto prípade nefungovali, pretože by nevydržali záťaž. Ak bóje nepomôžu, druhou možnosťou bude spomalenie systému pomocou  plávajúcej kotvy, ktorá pripomína padák s priemerom dvadsať metrov. Padák systém v podstate otočí a pracovníci rátajú s tým, že sa bude čistič pohybovať pomalšie ako samotný plastový odpad. Keď sa vychytajú všetky nedostatky prototypu, odpadkovú škvrnu bude upratovať až 60 systémov. Do ich konštrukcie budú zapracované všetky zmeny, ktoré pracovníci neziskovky Ocean Cleanup otestujú na mori v najbližších mesiacoch.


Britské lety Ryanairu fungujú normálne napriek štrajku pilotov

Prepravca upozornil, že nemôže vylúčiť určité meškania.

LONDÝN. Linky írskej leteckej spoločnosti Ryanair z Británie a do Británie vo štvrtok ráno fungovali normálne. Tisíce cestujúcich rátali s narušením premávky v dôsledku 48-hodinového štrajku pilotov pre spor o mzdy a pracovné podmienky. Nízkonákladový prepravca však uviedol, že bude schopný dodržať celý cestovný poriadok. Ryanair ale upozornil, že nemôže vylúčiť určité meškania. Informoval o tom portál bbc.com. Štrajk pilotov Ryanairu sa nedotkol ani pravidelných letov z Bratislavy do Veľkej Británie a späť. "Všetky lety dopravcu Ryanair z Letiska M. R. Štefánika a spiatočne sú plánované a vybavované včas podľa platného letového poriadku, a to dnes i zajtra (vo štvrtok a v piatok)," uviedla pre agentúru SITA hovorkyňa bratislavského letiska Veronika Ševčíková. Vo štvrtok večer sú plánované odlety lietadiel Ryanairu z Bratislavy do Veľkej Británie, a to do Birminghamu, Edinburgu a Londýna-Stansted. V piatok sú v pláne lety na britské letiská Londýn-Stansted, Birmingham, Manchester a Leeds-Bradford.Spoločnosť Ryanair konštatovala, že bude pasažierov informovať o akýchkoľvek zmenách ich letov emailom alebo sms správou. "Ak ste od nás nedostali nijakú sms alebo email, odlet Vášho spoja je naplánovaný," uviedla firma. Zákazníci si môžu harmonogram letov preveriť aj na webovej stránke Ryanairu, uviedla spoločnosť. Letecký prepravca dodal, že do Británie stiahol pilotov z iných európskych krajín, aby nahradili štrajkujúcich britských pilotov.


Hongkonský súd vyniesol tresty nad prodemokratickými aktivistami

Odsúdených uznali vinnými z narušenia verejného poriadku začiatkom apríla.

BRATISLAVA. Hongkonský súd vyniesol tresty nad ôsmimi aktivistami obvinenými za účasť na prodemokratických protestoch v roku 2014. Sudca Johnny Čchan oznámil verdikt v stredu ráno, pričom ho odôvodnil "nadmernými nepríjemnosťami a utrpením", ktoré ich takzvané "dáždnikové hnutie" spôsobilo. Odsúdených a ďalšiu aktivistku Tanyu Čchan, ktorej odsúdenie odložili na jún pre operáciu mozgu, uznali vinnými z narušenia verejného poriadku začiatkom apríla.Trojica považovaná za zakladateľov protestného hnutia Occupy Central - profesori Benny Taj a Čchan Kchin-man a pastor Čchu Jao-ming dostali tresty odňatia slobody na 16 mesiacov, pričom poslednému menovanému udelil sudca trest s podmienečným odkladom na dva roky. Raphael Wong a Šiu Kcha-čchun musia stráviť za mrežami osem mesiacov. Eason Čchun a Lee Wing-tchat dostali osemmesačné podmienečné tresty a Tommy Čcheung musí absolvovať 200 hodín verejnoprospešnej činnosti. Najrozsiahlejšie protesty v Hongkongu od návratu pod čínsku správu v roku 1997 vypukli koncom septembra 2014 a vyvolalo ich rozhodnutie, na základe ktorého musel kandidátov do volieb najskôr odsúhlasiť výbor lojálny komunistickému vedeniu v Pekingu. Stúpenci demokratického hnutia požadovali zmeny volebnej reformy, čo však vtedajší šéf hongkonskej samosprávy Leung Čchun-jing opakovane odmietol. Ulice v okolí sídla samosprávy a ďalšie priestranstvá následne obsadili demonštranti a na 79 dní paralyzovali finančný distrikt. Prodemokratické hnutie dostalo prívlastok "dáždnikové", podľa typickej rekvizity demonštrantov.


Duálne vzdelávanie si vyžaduje zmeny, zhodla sa opozícia s koalíciou

Do duálneho vzdelávania sú zapojené len menej ako tri percentá žiakov.

BRATISLAVA. Duálne vzdelávanie na Slovensku si vyžaduje zmeny. V diskusnej relácii televízie TA3 sa na tom zhodli predstavitelia vládnych aj opozičných strán a členovia parlamentného výboru pre vzdelávanie, vedu, mládež a šport. Podľa nich sú do duálneho vzdelávania zapojené len menej ako tri percentá žiakov, a toto je nutné zvýšiť. Podľa predsedu výboru za Smer-SD Ľubomíra Petráka dôvodom nízkeho záujmu o duálne vzdelávanie je krátenie normatívu na odborné vzdelávanie. Ako uviedol, to teraz odstraňujú novelou zákona o odbornom vzdelávaní a príprave, ktorá je v druhom čítaní v parlamente. „Bola tam značná nejednotnosť zamestnávateľov v pohľade na zavedenie duálneho vzdelávania. Teraz posilňujeme postavenie firemných škôl, kariérne poradenstvo, poradenstvo pre školy, pre žiakov, aby sa vytvorili podmienky dobrej informovanosti. Aj to teraz riešime," uviedol Petrák. Podľa neho zmeny v zákone pozitívne vnímajú školy, zamestnávatelia a verí, že to bude podobne aj v prípade žiakov a rodičov. Petrák si myslí, že nie je všetko o peniazoch a technickom vybavení škôl. „Keď sme systém duálneho vzdelávania budovali, predstava bola, že ťažisko praktickej výuky má byť prenesené na zamestnávateľa. Súhlasím však, že zabezpečenie technikou na školách nie je dostatočné," povedal Petrák. Podľa podpredsedníčky výboru a opozičnej poslankyne Veroniky Remišovej (OĽaNO) sú dva dôvody neúspechu duálneho vzdelávania na Slovensku. „Prvým je nezáujem žiakov a rodičov," uviedla a ako druhý problém je malá diverzifikácia. „Veľká časť z týchto žiakov je v strojárstve a automobilovom priemysle. Ak tento priemysel od nás po rokoch odíde, preškoliť ľudí sa nedá za jeden deň. Mala by tu byť väčšia diverzifikácia," vyjadrila s tým, že mali by sme do duálneho vzdelávania zapájať aj malé a stredné podniky. Koaličná podpredsedníčka výboru pre vzdelávanie Eva Smolíková (SNS) súhlasí s tým, že záujem rodičov nebol tak veľký. „Bola slabá osveta, bolo tam veľké byrokratické zaťaženie," povedala. Podľa nej boli stredné odborné školy postihované aj krátením normatívu. Novela zákona podľa nej umožní školám vytvárať a otvárať nové odbory, ktoré pripravia žiakov na pracovný trh. Poslanec za SaS Branislav Gröhling je presvedčený, že školstvo treba riešiť komplexne. Samotnú novelu zákona vníma pozitívne, je presvedčený, že tri percentá žiakov v duálnom vzdelávaní je málo. „Je dôležité upraviť normatívne financovania pre odborné školy. Poďme to urobiť, ale pozerajme sa na odborné školstvo komplexne," vyhlásil. Opozícia tiež kritizovala, že žiaci musia podpísať zmluvu o tom, že vo firme budú po skončení školy pracovať tri roky. „Treba zrušiť tieto zmluvy o budúcej pracovnej zmluve. Považujem ich za neetické," povedala. Petrák ani Smolíková s ňou nesúhlasia. Podľa nich má zamestnávateľ náklady spojené s duálnym vzdelávaním a je na mieste, aby sa mu nejakým spôsobom vrátili. „Potrebuje mať preto garanciu, že keď si vychová pracovnú silu a stojí ho to peniaze, nebude mať nedostatok pracovníkov. Navyše, seriózne firmy to majú upravené tak, že ak je žiak šikovný, poskytujú mu aj štipendium, aby si doplnil vzdelanie na vysokej škole," vysvetlil Petrák.


Americkí demokrati zvyšujú tlak na zverejnenie Muellerovej správy

Správa sa týka vyšetrovania údajného zasahovania Ruska do amerických prezidentských volieb v roku 2016.

WASHINGTON. Americkí demokrati zvyšujú tlak na zverejnenie plného znenia záverečnej správy osobitného vyšetrovateľa Roberta Muellera, ktorá sa týka vyšetrovania údajného zasahovania Ruska do amerických prezidentských volieb v roku 2016. V noci na piatok o tom informovala agentúra AP. Šéf justičného výboru Snemovne reprezentantov amerického Kongresu, demokrat Jerrold Nadler, vyhlásil, že minister spravodlivosti William Barr sa v tejto súvislosti vyjadril, že správu bude ešte redigovať a Kongresu ju preto nemôže okamžite dať. Demokrati medzitým už avizovali, že report by si mohli vyžiadať aj prostredníctvom súdu, ak im nebude poskytnutý k nahliadnutiu do utorka - čo však Barr odmietol. Osobitný vyšetrovateľ Mueller ukončil vyšetrovanie zasahovania Ruska do amerických prezidentských volieb v piatok 22. marca a svoju záverečnú správu následne doručil ministrovi spravodlivosti, ktorý v liste adresovanom Kongresu i verejnosti zhrnul najdôležitejšie závery vyšetrovania. Podľa nich sa Trumpov volebný tím nedopustil spolčenia s Ruskom. Celá správa však naďalej podlieha utajeniu.


Ukrajina zrušila odsun vojska v Donbase pre porušenie prímeria

Ukrajina bude čakať sedem dní bez toho, aby porušila režim prímeria.

KYJEV. Plánované stiahnutie jednotiek ukrajinskej vládnej armády a proruských separatistov z frontovej línie na východe Ukrajiny, ktoré bolo naplánované na pondelok, sa napokon neuskutoční. Podľa agentúry Interfax o tom informoval ukrajinský minister zahraničných vecí Vadym Prystajko. Vysvetlil, že obce Zolote a Petrovske, kde malo dôjsť k odsunu jednotiek, boli pred niekoľkými dňami terčmi ostreľovania. Minister pripomenul, že na rokovaniach v Minsku bola nedávno dosiahnutá dohoda o odsune ozbrojených jednotiek a vytvorení bezpečnej nárazníkovej zóny v oboch spomínaných obciach. Ako poznamenal Prystajko, podmienkou začatia tohto procesu však malo byť sedemdňové rešpektovanie dohody o zastavení paľby, čo však v tomto prípade nebolo dodržané. Šéf ukrajinskej diplomacie vysvetlil, že ukrajinská strana bude teraz čakať sedem dní bez toho, aby ona sama porušila režim prímeria. Touto taktikou sa podľa Kyjeva "odhalí vážnosť sľubov strán (konfliktu) a ich pripravenosť na ďalšie kroky v záujme stiahnutia jednotiek". Prystajko súčasne varoval, že ak druhá strana nebude plniť dohodu, alebo dokonca podnikne "nejaké agresívne kroky, naše ozbrojené sily zaujmú svoje pozície." Podľa podmienok dohody po odsune jednotiek by na kontaktnej línii v oblasti mali zostať ich opevnené body. O ochranu a bezpečnosť v oboch obciach sa po odsune má starať ukrajinská polícia. Rodion Mirošnik, zástupca samozvanej Luhanskej ľudovej republiky (LĽR) v tzv. kontaktnej skupine, pre Interfax medzičasom vyhlásil, že dohoda týkajúca sa obcí Zolote a Petrovske neobsahuje klauzulu o siedmich dňoch prímeria. Obvinil tiež ukrajinské vládne sily zo "samoostreľovania", čo je podľa neho "dlhoročná taktika Kyjeva", ak chce narušiť plnenie dohôd týkajúcich sa stiahnutia jednotiek z demarkačnej čiary. Dohodu o sťahovaní jednotiek z okolia obcí Zolote a Petrovske oznámil osobitný zástupca OBSE v trojstrannej kontaktnej skupine Martin Sajdik dňa 1. októbra v Minsku. Počas päťročného konfliktu medzi ukrajinskými jednotkami a proruskými povstalcami prišlo o život viac ako 13.000 ľudí. Ako dodala agentúra AP, Francúzsko a Nemecko v roku 2015 sprostredkovali mierovú dohodu, v ktorej sa počítalo s poskytnutím širokej autonómie povstalcom na východe Ukrajiny a s usporiadaním miestnych volieb. Dohoda sa však ocitla v slepej uličke. Ukrajinský prezident Volodymyr Zelenskyj sa zasadzuje za uskutočnenie volieb na východe krajiny, ale zdôrazňuje, že najprv je nutné dosiahnuť trvalé prímerie. Minister zahraničia Vadym Prystajko zároveň uviedol, že Ukrajina nechce byť zatiahnutá do amerických politických bojov. "Posledná vec, čo chceme, je nechať sa zatiahnuť do americkej domácej politiky," uviedol. Americký prezident Donald Trump čelí v Kongrese snahám o impeachment v súvislosti s telefonátom s ukrajinským prezidentom Volodymyrom Zelenským z 25. júla. V rozhovore šéf Bieleho domu požiadal svojho ukrajinského kolegu o vyšetrovanie bývalého amerického viceprezidenta a jeho demokratického rivala Joea Bidena a jeho syna Huntera, ktorý pôsobil v dozornej rade ukrajinskej plynárenskej spoločnosti Burisma. Ukrajinský generálny prokurátor v piatok oznámil, že generálna prokuratúra prešetrí niekoľko prípadov súvisiacich s majiteľom spomínanej spoločnosti. Prystajko v pondelok pripomenul, že prokuratúra koná nezávisle a vláda s vyšetrovaním nemá nič spoločné.


Čo je ALS, choroba ktorou Hawking trpel pol storočia

Zomrel Stephen Hawking

Choroba ALS

Hawkingove citáty

Reakcie zo zahraničia

Hawking ako herec

Slávny fyzik sa napriek diagnóze dožil nezvyčajne vysokého veku.

BRATISLAVA. Stephen Hawking strávil väčšinu života na invalidnom vozíku, ochromený amyotrofickou laterálnou sklerózou (ALS). Smrteľné neurodegeneratívne ochorenie poškodzuje nervové bunky v mozgu a mieche, ktoré ovládajú vedomé pohyby svalov hornej i dolnej časti tela. Bunky preto nedokážu odosielať signál z mozgu. Pacient najskôr pociťuje slabosť a postupne stráca kontrolu nad svalstvom. Nepoužívané svaly následne atrofujú. Napriek paralýze však psychické a mentálne schopnosti pacienta ostávajú nepoškodené. Človek s ALS dokáže myslieť a cítiť, no telo je schránkou, nad ktorou nemá kontrolu. Ochorenie ALS je smrteľné a v súčasnosti naň neexistuje liečba. Keďže pacienti nedokážu ovládať svalstvo, prestanú jesť, hovoriť, chodiť a napokon aj dýchať. Dostupné lieky majú zatiaľ iba zmierniť ťažkosti a zabrániť komplikáciám. Vedci však vkladajú nádeje do liečby pomocou kmeňových buniek, ako aj génovej terapie. Mám šťastie, že môj stav napredoval pomalšie, ako je obvyklé. Človek nemusí stratiť nádej. Existujú totiž dva typy ALS, sporadický a dedičný. Hoci je šanca na prenos choroby z rodiča na dieťa až päťdesiatpercentná, významná väčšina prípadov sa objavuje sporadicky. Rizikové faktory však nie sú známe. „Začiatkom roka 2006 začalo byť jasné, že mnohé neurodegeneratívne choroby vrátane ALS sú spôsobené abnormálnym hromadením bielkovín v mozgu. Génová mutácia spôsobuje desať percent prípadov,“ hovorí pre Scientific American neurológ Leo McCluskey, riaditeľ centra pre ALS na Univerzite v Pensylvánii. Ochorenie je pomerne zriedkavé. Vyskytuje sa u jedného až dvoch ľudí zo 100-tisíc, na Slovensku tak môže mať ALS odhadom päťdesiat až sto ľudí. Častejšie vzniká u mužov. Väčšina pacientov je diagnostikovaná približne vo veku 50 rokov. Rýchlosť, akou choroba postupuje, je individuálna. Väčšina pacientov zomiera približne päť rokov po objavení prvých symptómov. Priemernú dĺžku života ovplyvňujú dva faktory. Schopnosť ovládať dýchacie svaly a problémy s prehĺtaním, ktoré môžu viesť k podvýžive a dehydratácii. Ak pacient nemá tieto problémy, môže žiť potenciálne dlho. Hoci je choroba premenlivá, príbeh Stephena Hawkinga je v tomto smere unikátny. ALS mu lekári zistili, keď mal 21 rokov a napriek prognóze rýchlej smrti dokázal ničivej chorobe odolávať viac než pol storočia. „Mám šťastie, že môj stav napredoval pomalšie, ako je obvyklé. Človek nemusí stratiť nádej," povedal. ALS v minulosti zviditeľnil americký basebalový hráč Lou Gehring. Ochorenie uňho malo drastickejší priebeh. Diagnostikovali mu ho v roku 1939 na jeho 36. narodeniny a zomrel už o dva roky neskôr. Povedomie o chorobe sa celosvetovo šírilo aj v roku 2014, keď sa na internete objavili virálne videá, na ktorých sa známe osobnosti aj bežní ľudia oblievali ľadovou vodou. Vďaka Ice Buckett Challenge sa podarilo organizácii ALS Association vyzbierať rekordné množstvo peňažných darov, čiastka za jediný mesiac prekročila 60 miliónov dolárov.


Trump má v Senáte už iba tesnú väčšinu. Voľby v Alabame vyhral demokrat

Jones porazil republikána z konzervatívneho krídla strany Roya Moorea.

WASHINGTON. V ostro sledovaných doplňujúcich voľbách do Senátu USA v Alabame zvíťazil prekvapivo demokratický kandidát Doug Jones. Po sčítaní viac ako 90 percent hlasov o tom v stredu informovala agentúra AP. Jones porazil republikána z konzervatívneho krídla strany Roya Moorea, ktorého podporil aj prezident Donald Trump. Americké médiá v prvých reakciách hodnotia Mooreovu porážku aj ako porážku šéfa Bieleho domu. Za posledných 25 rokov Alabamu v Senáte žiadny demokrat nezastupoval. Kreslo senátora Alabamy sa uvoľnilo vo februári tohto roku. Vzdal sa ho Jeff Sessions po svojom menovaní do funkcie ministra spravodlivosti. Republikáni v stočlennom Senáte držali doteraz väčšinu 52 kresiel a strata Alabamy túto väčšinu zmenší na kritickú hranicu. Podľa agentúry Reuters skomplikuje nove rozloženie síl v Senáte prezidentovi Trumpovi aj možnosť presadzovať jeho program. „Vždy som veril, že obyvatelia Alabamy viac vecí spojuje, než rozdeľuje,“ povedal Jones priaznivcom, ktorí sa zhromaždili v jeho štábe. Hlavnými témami boja, ktorý viedol, boli podľa Jonesa dôstojnosť a rešpekt. Jonesa sprevádza povesť bývalého federálneho prokurátora, ktorý nemilosrdne stíhal výstrelky rasistov. Moore bol naopak dvakrát odvolaný z funkcie vrchného sudcu štátu Alabama za nerešpektovanie výrokov vyššieho súdu. Teraz čelí obvineniam zo sexuálneho útoku proti deviatim ženám, ktorých sa mal dopustiť v 70. až 90. rokoch minulého storočia. Mnohí Trumpovi prívrženci považovali volebný súboj v Alabame za šancu potvrdiť kontroverzný politický program súčasného prezidenta, ktorý Mooreovu kandidatúru podporil. Konzervatívne médiá sa spoliehali na to, že republikáni v čisto južanskom štáte za demokrata hlasovať nikdy nebudú. Podľa prvých komentárov amerických médií sa ale Trump a jeho priaznivci zjavne prepočítali a porážka Moorea je zároveň i porážkou prezidenta Trumpa, ktorý kontroverzného republikána podporil, aj napriek tomu, že ho od toho mnohí odhovárali.


Poľnohospodári a potravinári nesúhlasia s výškou štátnej pomoci

BRATISLAVA. Rada poľnohospodárskych a potravinárskych samospráv (RPPS) zásadne nesúhlasí s výškou štátnej pomoci v objeme jedného milióna eur v kapitole poľnohospodárstva a potravinárstva, ktorá sa po schválení štátneho rozpočtu stane od 1. januára 2018 pre agropotravinársky sektor skutočnosťou. Rada v reakcii na schválenie budúcoročného štátneho rozpočtu zriaďuje krízový štáb. Naďalej trvá na tom, že výška štátnej pomoci musí byť na úrovni 70 miliónov eur. Uvádza sa to v stanovisku rady k štátnemu rozpočtu na rok 2018, ktoré agentúre SITA poskytla hovorkyňa Slovenskej poľnohospodárskej a potravinárskej komory Jana Holéciová.„Výška štátnej pomoci musí byť na úrovni 70 miliónov eur, ak chce štát zabezpečiť konkurencieschopnosť a porovnateľné podmienky pre odvetvie v porovnaní s okolitými krajinami. Schválený štátny rozpočet na rok 2018 je pre poľnohospodárov a potravinárov ľadovou sprchou,“ konštatuje sa v stanovisku.Prvé zasadnutie krízového štábu sa uskutoční 9. januára budúceho roku a zúčastnia sa ho zástupcovia Rady poľnohospodárskych a potravinárskych samospráv, teda relevantných agropotravinárskych organizácií pôsobiacich na Slovensku. Konkrétne ide o Slovenskú poľnohospodársku a potravinársku komoru (SPPK), Agrárnu komoru Slovenska, Potravinársku komoru Slovenska, Zväz poľnohospodárskych družstiev a obchodných spoločností SR a Združenie vlastníkov pôdy a agropodnikateľov Slovenska. Rada v stanovisku vyzýva k naplneniu sľubov, ktoré dostala 27. novembra 2017 od predsedu NR SR Andreja Danka, sprostredkovane od predsedu vlády SR Roberta Fica a ministerky pôdohospodárstva a rozvoja vidieka SR Gabriely Matečnej. Tí podľa rady poľnohospodárom prisľúbili, že v roku 2018 budú využívať pomoc z mimorozpočtových zdrojov vo forme zelenej nafty. Rada poľnohospodárskych a potravinárskych samospráv požaduje aj zintenzívnenie prác na zriadení rizikového fondu v budúcom roku.„Ak nechceme vystavovať našich spotrebiteľov pribúdajúcim potravinovým škandálom vo svete, ak chceme na Slovensku vyrábať potraviny s pridanou hodnotou, potrebujeme skutočne vidieť silnú podporu agropotravinárskeho odvetvia zo strany štátu. Opakujeme, že len tak môže byť Slovenská republika vrátane poľnohospodárstva a potravinárstva skutočne súčasťou jadra Európskej únie,“ uzatvára stanovisko.


Fantastický počin kozmonautiky sa skončí nárazom. Lúčime sa s misiou Rosetta

Sonda Rosetta v piatok popoludní jemne narazí do kométy 67P/Čurjumov-Gerasimenko.

BRATISLAVA. Je lepšie zhorieť, ako vyhasnúť. Slávny výrok speváka Kurta Cobaina platí aj pre vesmírnu sondu Rosetta Európskej vesmírnej agentúry (ESA). Začiatkom augusta totiž začala okolo kométy 67P/Čurjumov-Gerasimenko krúžiť po eliptických obežných dráhach a postupne sa približovala ku svojmu poslednému manévru.  Vo štvrtok večer začne z výšky devätnásť kilometrov klesať smerom ku kométe, až kým do nej v piatok popoludní jemne nenarazí. Veľké finále dôležitej vesmírnej misie budeme sledovať naživo v piatok od 12.30 stredoeurópskeho času. „Zvolili sme elegantné ukončenie. Predpokladá sa, že ďalší okruh okolo Slnka by už neprežila,“ vysvetľuje pre SME vesmírny konštruktér Ján Baláž, ktorý spolupracoval na vesmírnej misii a pracoval na komunikačnom systéme sondy. „Ak by ju nechali úplne bez kontroly, po vyčerpaní paliva by sa s kométou rozišla a stratila by sa niekde vo vesmíre.“ Rosette už dochádza energia a celej kozmickej misii financovanie. Vedci sa preto rozhodli, že posledným zbohom bude experiment, ktorý pomôže vede: výskumníci získajú zaujímavé dáta a detailné snímky z výšky len pätnásť metrov nad povrchom vzdialeného telesa. Výber vhodného miesta na náraz sa začal ešte koncom minulého roku. Vedci a inžinieri vtedy dúfali, že počas posledných manévrov Rosette objaví pristávací modul Philae. Stokilový lander sa stratil z dohľadu po historickom pristátí v roku 2014. Rosette sa ho podarilo zachytiť až začiatkom septembra, pričom nález odhalil miesto posledného dopadu strateného prístroja. Sonda svoj pristávací modul pred záverečným nárazom neuvidí, ich vzájomnú komunikáciu ESA vypla už v júli. Dopadnúť by však mala približne dva kilometre od Philae. Pri náraze by Rosetta mala trafiť do oblasti s rozmermi 700 na 500 metrov na hlave kométy, ktorej tvar pripomína kačku. „Náraz sondy je sám osebe fantastický experiment," hovorí aj Vojtech Rušin z Astronomického ústavu SAV. Rosetta sa bude pri náraze pohybovať rýchlosťou iba jeden meter za sekundu. Aj keď ju nenavrhli na pristávanie, mohla by jemné stretnutie s kométou prežiť - komunikovať so Zemou však nedokáže, pretože anténu zrejme nenasmeruje našim smerom. „Pre budúce generácie to môže byť zaujímavé. Ak raz budeme vedieť efektívnejšie lietať vesmírom a naši potomkovia sa ku kométe dostanú za desať dní, môžu si ísť pozrieť historickú sondu,“ predpovedá Baláž. Aby vedci čo najlepšie využili slabé zásoby energie, rozhodli sa podľa magazínu Nature niektoré z prístrojov na palube sondy vypnúť. Rosetta však ešte preskúma asi 130-metrovú priehlbinu v regióne Ma’at, ktorá vylučuje plyny a prach.  Fotografie jej stien by mohli odhaliť, ako vlastne kométa 67P vznikla. Zatiaľ však nik nevie, ako presne budú vyzerať posledné hodiny dvanásťročnej misie. Ramená sondy sa totiž môžu po náraze odlomiť a Rosetta môže skončiť na inom mieste, ako sa pôvodne plánovalo . Tím misie je na nečakané zvraty pri pristávaní zvyknutý. Lander Philae mal pri prvom pokuse problémy s prítlačným motorom a o kométu sa mu nepodarilo zachytiť ani kotviacimi harpúnkami. Nakoniec sa lander od kométy dvakrát odrazil a dopadol do tieňa, kde mal energiu iba na približne 60 hodín výskumu. Napriek nepodarenému pristátiu však misia zaznamenala historické objavy i úspechy. Rosetta ako prvá vesmírna loď zaparkovala na obežnej dráhe kométy a Philae sa stal prvým ľudským strojom, ktorý na kométu dosadol. Dáta, ktoré na ľadovej kométe 67P obe zariadenia získali, priniesli nové významné poznatky. Misia zistila, že ľadovú vrstvu na povrchu kométy pokrýva vrstva prachu a geologicky aktívne teleso nemá vlastné magnetické pole. Philae našiel vzorky šestnástich organických zlúčenín, pričom niektoré z nich sú kľúčovými zložkami pri vzniku života. No napriek tomu objavy misia skôr vyvrátila hypotézu, že život priniesli na Zem práve kométy. Voda, ktorú na kométe Rosetta spolu s Philae objavili, má iné zloženie ako voda na našej planéte. Vedu bude Rosetta posúvať až do svojho úplného konca.  Kým sa so sondou ňou navždy rozlúčime, môže priniesť ešte nové objavy či, prinajmenšom, dramatický vesmírny zážitok. „Misia je fantastický počin kozmonautiky, ktorý už nejaké výsledky priniesol a ktorého údaje ešte prinesú nové podnetné nápady o vývoji komét a slnečnej sústavy ako celku," dodáva slovenský astronóm Rušin.


Sysľom sa v Slovenskom krase darí, zimu prežilo 330 jedincov

Syseľ pri spozorovaní nebezpečenstva upozorní ostatných pískaním.

BRATISLAVA. Sysľom pasienkovým sa na dvoch obnovených lokalitách Gemerská Hôrka a Hrhov v Slovenskom krase darí. Ako informuje organizácia Ochrana dravcov na Slovensku, zimu prežilo asi 330 jedincov, čo je pri ich vysokej úmrtnosti počas hibernácie veľký úspech. Sysle už začali obsadzovať aj plochy, ktoré boli v rámci projektu LIFE Energia vyčistené od kríkov a stromov, v pôvodnej kolónii ich už totiž bolo priveľa. „Môžeme skonštatovať, že aj napriek dlhej zime pozorujeme teraz najlepší jarný stav po rokoch. Týka sa to i ďalších lokalít na Slovensku. Pripisujeme to aj prikrmovaniu pred spánkom. Teplé jarné počasie im tiež prospelo, môžu sa dobre vypásť a my im rovnako pomôžeme aj jarným doplnením potravy slnečnicou, jablkami a podobne,“ uviedol Ervín Hapl z Ochrany dravcov na Slovensku.V Gemerskej Hôrke a na Hrhove sa koncom septembra uložilo k spánku asi 400 sysľov. Najprv oddychujú samice, ktoré mali v lete mláďatá. Neskôr sa pridajú i samce a ako posledné sa uložia do nôr mláďatá. Sysle zimujú 150 až 210 dní, počas tohto obdobia môže až polovica z nich prirodzene uhynúť. Sysle zo Slovenského krasu sa zobudili 11. marca, ale vzhľadom na chladné počasie mnohé opäť zaliezli do nôr. Budili sa postupne až do 10. apríla. V Gemerskej Hôrke a Hrhove bola v čase začatia projektu syslia populácia na pokraji vyhynutia, vďaka projektu LIFE Energia sa situácia stabilizovala a teraz na jar je v Slovensko krase asi 330 sysľov. Dobre vykŕmená syslia samička môže mať až 10 mláďat. Syseľ pasienkový sa dožíva priemerne iba 15 mesiacov, maximálne päť rokov.Syseľ patril v minulosti medzi bežné živočíchy a bol významnou zložkou potravy dravcov, napríklad sokola rároha, orla kráľovského či orla krikľavého, ktoré patria medzi cieľové druhy projektu LIFE Energia. „Pre jeho veľký význam v krajine sa spolu s farmármi snažíme o jeho návrat. Obe lokality v Slovenskom krase boli vyčistené od náletov stromov a krov a pravidelne ich kosíme,“ vysvetlil Hapl. Doplnil, že syseľ je typický sociálny druh, rád panáčkuje a pri spozorovaní nebezpečenstva upozorní ostatných pískaním. Vyskytuje sa v len lokalitách, ktoré sú pravidelne kosené alebo spásané. V dávnej minulosti pozostávali jeho kolónie z niekoľko tisíc jedincov a bol pokladaný za škodcu, dnes ho ochrancovia prírody i farmári opätovne vypúšťajú na svoje pasienky. Pod zemou buduje systém chodieb, ktoré využíva ako úkryt, sklad potravy, výchovu mláďat či zimný spánok.


Posledná tranža zo záchranného úveru už bude použitá na budovanie kapitálového vankúša.

SOFIA. Euroskupina je spokojná s vývojom v Grécku. Po piatkovom  neformálnom stretnutí v ministrov financií eurozóny v Sofii povedal šéf Európskeho stabilizačného mechanizmu (ESM) Klaus Regling, že v gréckom rozpočte aktuálne nevidí žiadnu dieru. Posledná tranža zo záchranného úveru pre Atény už bude použitá na budovanie kapitálového vankúša. "Nerobíme si starosti," komentoval situáciu Grécka komisár EÚ pre hospodárske a menové záležitosti Pierre Moscovici. Upozornil, že je potrebné odlíšiť dve obdobia. Prvé bude trvať do konca záchranného programu, ktorý vyprší 20. augusta, a druhé po jeho skončení vrátane rastovej stratégie. Grécko je podľa Moscoviciho na dobrej ceste k zotaveniu. Šéf Euroskupiny Mario Centeno poukázal na skúsenosti svojej krajiny - Portugalska - s ukončením záchranného programu, ktoré by mohli pomôcť Aténam. Centeno prisľúbil Grécku ďalšie dlhové úľavy. "Konečné rozhodnutie o úľavách sa prijme po skončení záchranného programu," povedal Centeno na stretnutí Euroskupiny. Už teraz existujú návrhy, akým spôsobom krajiny eurozóny znížia dlhovú záťaž Grécka, uviedol Moscovici. Jeden z návrhov počíta s naviazaním zníženia dlhu na budúci rast ekonomiky. Už vlani ministri financií prostredníctvom mnohých technických opatrení znížili náklady Grécka na obsluhu dlhu. Okrem toho sa predĺžili doby splatnosti úverov. S odpisom dlhu sa však nepočíta.